12 апрел 2021, Тошкент вақти: 23:36\nЎзбек-қирғиз чегарасидаги "Дўстлик" пости.\nЎзбекистон билан Қирғизистонни Ўш ва Андижон вилояти ўртасидаги “Дўстлик” чегара бекати боғлаб туради. Бир суткада 10 соатгина ишловчи бу бекатда кунига икки давлатнинг юзлаб фуқароси навбат кутади. Бошқа чегара бекатларидан ўтиш учун эса махсус чақирув телеграммаси бўлиши шарт. “Дўстлик”дан қатнаб юрганлар бу ердаги кутиш азоби жонга текканини айтиб, нолишади.\nОзодликнинг қирғиз хизмати мухбири Санжар Эралиев “Дўстлик” пунктидан бир неча бор икки давлатга қатнаб, у ердаги қийинчиликларга шахсан гувоҳ бўлиб қайтган. Санжарнинг кўрган-кечирганларини эътиборингизга ҳавола қиламиз.\n2010 йилда Қирғизистонда бўлган апрел ва июн воқеалари даврида Ўзбекистон барча чегара бекатларини ёпиб, бир муддаттан сўнг Ўш ва Андижон ўртасидаги “Дўстлик” халқаро ўтказиш постини очди. Ўшандан бери икки давлат фуқаролари шу ердан бир-бириникига бориб келишади. Бошқа чегара бекатлари фақат чақирув телеграммаси бор кишиларни ўтказади холос.\nҲаққингизни талаб қила кўрманг\n“Дўстлик”дан ҳар куни 400-500 одам Ўзбекистонга, яна шунча киши Қирғизистонга ўтади. Ўтказиш пункти соат 8 дан кечки соат 6 га қадар ишлайди.\nТонг отиб-отмасданоқ бу ерда узундан-узун навбат пайдо бўлади. Бирининг қўлида эмизикли боласи, яна бирида катта сават...\nЭртароқ ўтиб оламиз, деган умидда боласини ширин уйқудан уйғотиб, етаклаб келганлари ҳам анчагина. Кўпчилиги у давлатдан бу давлатга келин бўлиб тушган аёллар ва қариндошлардан хабар олишга ёки иссиқ-совуқ маъракага кетаётган кексалар. Улар навбати келгунга қадар ўтириб турай деса, юмшоқ ўриндиқ у ёқда турсин, қаттиқ ёғоч ҳам йўқ.\nҲаммасининг кафтида сиёҳ билан ёзилган рақамлар бор. Бу уларнинг нечанчи навбатда экани белгисидир. Рақамларни чегара бекатида пул алмаштириб ўтирганлар ёзиб беришади. Адашиб кетмаслик учун у икки нусхада ёзилади. Бири қоғозга, бири кафтингизга...\nЧегарадан эртароқ ўтиб олишни истаганлар ўтказиш пости ёнига тонги соат 4-5лардаёқ келишади. Бироз кечикса, навбатнинг охирига зўрға илашиши мумкин. Тонг отгандан сўнг келганларнинг рақами 300дан ҳам юқори бўлади.\nЎтказиш пункти тонги соат саккизда очилади. Аммо бу вақт қоғоздагина кўрсатилгандек. Чегарачилар айтилган вақтдан 20-30 дақиқа кечикиб иш бошлашига шахсан гувоҳ бўлдим. Унгача дарвозада катта қулф осиғлиқ туради. Бу орада навбат кутганлар умид билан темир тўсмага тикилиб туришади.\nҚулф очилиши биланоқ одамлар ёппасига олдинга интилади. Лекин бундан фойда йўқ. Чегарачилар аввалига ўша ердаги юк машиналарини ўтказади, ундан кейингина одамларга навбат келади. Бу вақт оралиғида ёмғир ёғадими, қорми ёки изғирин шамол эсадими, кутганлар тик оёқда туришга мажбур.\nОдамлар навбат талашиб, ўзаро жанжаллашиб кетиш ҳоллари ҳам бўлади. Бундай пайтда одамлар бир-бирини туртиб, ерга йиқилиб тушади ҳам. Ёш болалар совуққа чидамай ёки оч қолганидан йиғлаб, эсингизни келтиради.\nКўпдан бери чегарадан ўтиб юрганлар нон-чойи билан келишаркан. Сабаби, кун кўтарилмагунча бу ердаги дўкончалар ишламайди. Бундан хабари йўқлар эса қорин очлигига чидаб, навбатини кутиб, тураверади.\nАйтганча, ҳожатхона масаласи ҳам алоҳида гапиришга арзийди. Санитария талабларига умуман жавоб бермаган ҳожатхона одамларнинг хизматида. У ерга кириб-чиқиш учун қирғиз пулига 15 сом, ўзбек пулига 1000 сўм тўлаш керак.\nНиҳоят чегара очилиб, одамлар битта-биттадан ўта бошлайди. Навбат кутишни хоҳламаганлар бошқача йўл тутади. Аниқроқ айтадиган бўлсам, у ерда аскарлар билан ўзаро тил топишиб ишлайдиган икки-уч даллол бор. Уларга қирғиз пулига 200 сом, ўзбек пулига 12 минг сўм берсангиз, бошқа дарвозадан ўтказиб қўяди.\nДарвозадан ўтган билан қийинчилик озайиб қолмайди. Паспортингизга “Қирғизистондан чиқди” деган белги қўйдиришнинг ўзи бўлмайди. Қўлига муҳр ушлаб олган чегара ходими очиқчасига қирғиз пулига 100 сом сўрайди. Бундай ҳолатга шахсан ўзим ҳам гувоҳ бўлдим. Агар ҳуқуқингизни талашиб, қонундан гапирсангиз, паспортингизни тортмасига солиб қўядида, сиздан кейингилар билан гаплашаверади.\nУ ерда ҳуқуқингиз ҳақида ёзиб қўйилган билдирувлар шунчаки осиб қўйилгандек. Қўпол муомала қилган чегарачиларнинг устидан шикоят қилинадиган ишонч телефонлари ёзиб қўйилгани билан унга эътибор қиладиган киши йўқ. Қариндош-уруғини кўргани ёки туй-маъракага кетаётган кишиларнинг чўнтагидаги пулнинг бир қисми чегарачиларнинг киссасига тушади.\nОвоз чиқариб гапирган учун жазо\nҚирғизистон чегарачиларидан ўтиб олгач, Ўзбекистоннинг ўтказиш пунктига келасиз. Яна қайта навбатга туриб, кафтингизга рақам ёзасиз. Бу ердаги навбатга туриш сал бошқачароқ. Қирғизистондан ўтаётганда эркак-аёл аралаш бир қаторга турган бўлсангиз, бу ерда аёллар алоҳида, эркаклар алоҳида, боласи борлар алоҳида навбатга туришади. Ҳарбий аскарнинг буйруғи билан аёллардан иккита, фарзанди борлардан учта, эркаклардан битта одам навбатма-навбат ўта бошлайди. Билмасдан эркаклар аёллар томонга, аёллар эркаклар томонга ўтиб қолгудек бўлса, аскар йигит жазо сифатида 15 дақиқага дарвозани бекитиб қўяди. Очиб қўйишини илтимос қилсангиз ёки қаттиқроқ гапириб қўйсангиз, балога қолдингиз, навбатингизни орқангиздаги 10 кишига бўшатишга мажбурсиз.\nБу ерда бир аёл вагонда овқат-ош пишириб сотади. Аммо сал қимматроқ. Бир пиёла чой қирғиз пулига 5 сом, ўзбек пулига 250 сўм. Айтганча, чегара бекатининг атрофи ахлатга тўлиб кетган. Чунки, навбати келгунча бўш турмайин деганлар вагондаги савдогар опадан семичка олиб чақишади-да... У жойни чегара ходимлари тозалаши керакми ёки ўша жойда савдо қилиб, ҳожатхона орқали пул топаётганлар супириши керакми, униси бизга қоронғу.\nНавбат Ўзбекистоннинг божхона ходимларига келганда аҳвол янада оғирлашади. Божхона декларацияси икки нусхада тўлдирилиши керак. Кетаётганларнинг кўпи кекса ёки болали аёллар бўлганлиги боис, декларацияни хато тўлдириб қўйса, божхона ходимидан сўкиш эшитади. Уларнинг ёнида ошиқча гапирганлар ҳам жазоланади. Ниманидир тушунмай божхоначига қайта-қайта савол берсангиз ёки шеригингиз билан баланд овозда гаплашсангиз жазоланасиз. Яъни ўрнингизни ортингиздаги 5 кишига бўшатасиз.\nКўтариб кетаётган сумкангизни компьютерда текширгач, ичидаги буюмларни сиртга чиқариб, яна бир бор битта-битта кўздан кечиришади.\nЎтказиш пунктининг кираверишига "Видеокамера, фотоаппарат ва қўл телефонини олиб ўтиш таъқиқланади" деб ёзиб қўйилгани боис, тасодифан телефонингиз жиринглаб қолса, аскарларга жарима тўлашингизга тўғри келади. Лекин қанча тўлаш кераклиги аниқ эмас. Улар сўраган пулни берасиз. Лекин бунинг учун сизга ҳеч қандай квитанция берилмайди. Шу боис мен овоз ёздирувчи воситамдан фойдалана олмадим.\nШундай қилиб, чегара бекатларидан минг азоб билан ўтасиз. Агар навбатингиз келгунча кеч кириб қолса, эртаси куни келишга ёки ўша ерда уйини ижарага берадиганларга пул тўлаб, ётиб қолишга мажбурсиз.\nҚирғизистон фуқароси Ўзбекистонга ўтгач, уч кундан кўп юрадиган бўлса, тегишли ҳуқуқ-тартибот идорасига бориб, 5 доллар тўлаши ва маълум бир вақтгача яшаш учун рухсатнома олиши керак. Агар ундай қилмаса, қонун бузди деган айб билан жавобгарликка тортилади.\nУ ёки бу давлатга борганлар қайтишда истаган чегара пунктидан ўтаверса бўлади. Агар ортга яна “Дўстлик” орқали қайтмоқчи бўлса, кетишда кўрган азобни яна бир бор бошдан кечиришга тўғри келади.\n“Дўстлик”даги аҳвол эса ҳар куни деярли бир хилда такрорланаверади...\nСанжар Эралиевнинг радио-блоги\nСанжар Эралиев. 2013 йил март.


Рио-де-Жанейрода Паралимпия ўйинлари очиқ деб эълон қилинди\n10:24 / 08.09.2016\n7 сентябрь куни Рио-де-Жанейродаги «Маракана» стадионида XV ёзги Паралимпия ўйинларининг очилиш маросими бўлиб ўтди.\nОчилиш маросими олдидан ташкилий қўмита раиси Карлос Артур Нузман ва Халқаро паралимпия қўмитаси президенти Филип Крэйвен нутқ сўзлади.\nШундан сўнг бразилиялик Клодоалду Силва 2016 йилги Паралимпия ўйинлари машъаласини ёқди.\nМиллий Олимпия Қўмитаси матбуот хизмати хабарига кўра, очилиш маросимида Ўзбекистон байроғини Лионда бўлиб ўтган енгил атлетика бўйича 2013 йилги жаҳон чемпионатида кумуш медални қўлга киритган Дониёр Солиев майдонга кўтариб чиққан.\n«Ҳилпираётган Ўзбекистон Давлат байроғи остидаги спорт делегациямизнинг байрамона кийимлари, айниқса, спортчиларимизнинг ўзини тутиш маданияти, халқимизга хос одоб билан чиқишлари бошқа давлат вакилларининг ҳавасини келтирди», — деб ёзилди МОҚ матбуот хизматининг хабарида.\nРио Паралимпиясида Ўзбекистон шарафини 32 нафар спортчи ҳимоя қилади.\nРақибига жароҳат етказган футболчи у тузалмагунча майдонга тушмайди\n11:02 / 30.03.2018


04:40Карикатура: Марадона вафот этди 1 03:12ЕЧЛ. "Бавария", "Порту" ва "Атлетико" иштирокидаги ўйинлар якунланди 0 02:59ЕЧЛ. Бергамо клуби "Энфилд"да "Ливерпуль"ни таслим қилди! 8 02:55"Реал Мадрид" Миланда "Интер"ни таслим этди 51 02:46Майк Тайсон ўзининг қаҳрамони ҳақида гапирди. Бу "Бобурнинг ойиси" эмас! 24 02:36Коке тарихий натижа қайд этди 0 02:21Азар 3 йилдан кейин яна Чемпионлар Лигасида гол урди 19 02:00Olamsport: Фергюсоннинг жанги аниқ бўлди, Хабиб қайтишига шама қилди ва бошқа хабарлар 0 01:49"Барселона" "Милан" билан нидерландиялик футболчи учун курашади 0 01:23Гвардиоладан қойилмақом натижа 3 01:00ЕЧЛ. "Боруссия М" "Шахтёр"ни мағлуб қилди 6 00:50ЕЧЛ. "Манчестер Сити" муддатидан аввал 1/8 финалга чиқди 3 00:28Марадонанинг вафоти туфайли Либертадорес кубоги нимчорак финал ўйини қолдирилди 6 00:10ЕЧЛ. "Атлетико" ва "Бавария"нинг асосий таркиби маълум 3 00:02ЕЧЛ. "Интер" – "Реал": Мариано, Начо ҳамда Васкес бошланғич таркибда 6


Samsung Siri дастури ишлаб чиқарувчиларини харид қилади\n16:15 / 06.10.2016\nЖанубий Кореянинг Samsung корпорацияси Американинг сунъий ақл дастурларини ишлаб чиқиш билан шуғулланувчи Viv Labs компаниясини харид қилишга қарор қилди. The Wall Street Journal газетаси ўз сайтида шу ҳақда ёзмоқда.\nЭслатиб ўтамиз, Viv Labs стартап бўлиб, унга Siri овозли ёрдам берувчи дастурини ишлаб чиқарувчилар асос солган. Siri дастурини 2010 йилда Apple корпорацияси харид қилган ва шундан бери мазкур иловани ўз смартфонларига ўрнатиб келади. Viv Labs яқинда ўзининг янги ишланмаси Viv овозли ёрдамчини кенг оммага танитди.\nSamsung компанияси мобиль қурилмалар учун масъул технологик бўлинмаси директори Инжон Лининг сўзларига кўра, корпорация ўз смартфонларига 2017 йилнинг иккинчи ярмидан бошлаб Viv дастурларини ўрнатиш ниятида. Айни вақтда, битим нархи маълум қилингани йўқ.\nSamsung Apple Siri Viv Labs


Минскда бир неча минг кишилик норозилик акцияси ўтказиляпти (фоторепортаж) | Qalampir.uz\nМинскда бир неча минг кишилик норозилик акцияси ўтказиляпти (фоторепортаж)\nОлам\t01 Ноябрь 2020 17:28 8807\nБугун, 1 ноябрь куни Беларусь пойтахти Минскда Президент Александр Лукашенкога қарши одамлар “Дзяди. Террорга қарши юриш” норозилик акциясини ўтказяпти. Ижтимоий тармоқлардаги “Nexta Live” и “Беларусь головного мозга” саҳифаларида акция иштирокчилари Куропатиннинг миллий некрополига олиб борадиган хотира йўли бўйлаб ҳаракатланяпти.\nАкция ўтказилишидан хабар топган Беларусь куч ишлатар тузилмалари эрта тонгдан Минскка махсус техника олиб келган. Пойтахтдаги марказий майдонлар тўсиқлар билан ўраб олинган. Шунингдек, Минскда пулемётлар ўрнатилган зирҳли машиналар ҳам кўрилган.\nМинск метросининг бир қанча станциялари ҳам ёпилган. Метро раҳбарияти бу ҳолатни “йўловчилар хавфсизлигини таъминлаш” билан изоҳлаган.\nТобухина бульваридаги Челюскинцев парки ва “Луч” заводи олдида тўпланган одамлар колонна хосил қилиб, Мустақилик кўчаси бўйлаб, “Московская” метроси томон ҳаракатни бошлаган. Одамлар кўчанинг ҳаракат қисмидан юриб боряпти. Маҳаллий журналистлар маълумотига кўра, юришда бир неча минг одам қатнашяпти.\nКуч ишлатар тузилмалар ходимлари рдамларни тарқатиш учун ҳавога қарата ўқ ҳам узган. Шунингдек, тинч намойишчиларни калталкаш ҳолатлари ҳам кузатилган.\nНамойишлар фонида Минскда мобил интернет тезлиги пасайгани айтилди. МТС вакили бу ҳолатга муносабат билдириб, тегишли давлат идоралари томонидан миллий хавфсизлик бўйича ўтказилаётган тадбир доирасида интернет тезлиги чекланганини маълум қилди.\nҚайд этилишича, 30 йилдан ошқироқ вақт аввал Дзяди юриши мустақил Беларусь тарихи тикланишининг бошланғич нуқтаси бўлган.\nМаълумот ўрнида, Беларусда президентлик сайловлари ўтказилган 9 августдан кейин бир қатор намойишлар бўлиб ўтди. Уларда сайловни қайта ўтказиш талаб қилинди. Беларусь Президенти эса қайта сайлов ўтказиш учун Конституцияга ўзгартириш киритиш кераклигини айтяпти.\nЛукашенконинг сайловдаги асосий рақиби Светлана Тихановская сайловдан бир неча кун ўтгач, Литвага кетишга мажбур бўлган. У кетгач, орадан кўп ўтмай, мухолифатнинг бошқа етакчилари ҳам Украинага кетди. Баъзилар эса ҳибсга олинди.\n31 Июль 13:36 51527\n31 Июль 18:28 29274\n02 Август 13:59 25199\n31 Июль 12:18 20260\n01 Август 21:20 18562


ЕВРОПА ИТТИФОҚИ ИРОҚ БЎЙИЧА МУШТАРАК ТЎХТАМГА КЕЛА ОЛАДИМИ?\nЕвропа Иттифоқининг Брюсселда душанба куни кечқурун бошланган фавқулодда саммитида тузилмага аъзо давлатларнинг Ироқ масласи бўйича ягона ёндашуви ишлаб чиқилиши кўзда тутилмоқда. Саммит иштирокчилари Европа Иттифоқида Ироқ масаласида юзага келган бўлинишни муросавий йўл билан ҳал этишга уринмоқдалар. Саммит бошланишидан олдин куннинг биринчи ярмида тузилмага аъзо давлатлар ташқи ишлар вазирларининг учрашуви бўлиб ўтди.\nУчрашув давомида расмийларнинг Ироқ масаласидаги чиқишларида якдиллик кузатилмади. Жумладан Буюк Британия ташқи ишлар вазири Жэк Строу ўз чиқишида АҚШ президентининг хавфсизлик бўйича маслаҳатчиси Кондолиза Райс баёнотларига ҳамоҳанг тарзда, дипломатик воситалар иш бермаётган бир пайтда Ироқни қуролсизлантиришнинг ягона йўли куч ишлатиш экани ҳақида гапирди. Айни пайтда Белгия ташқи ишлар вазири Луи Мишел Ироқни тинч йўл билан қуролсизлантириш мумкинлигига ишонишини қайд этди.\n"Ўйлашимча тинчликка яна бир бор фурсат берилиши керак. Агар бунинг учун яна бир икки хафта мухлат берилганида, вазият бу қадар таҳликали тус олмаган бўларди. Ироқ оҳир оқибат тинч йўл билан қуролсизлантирилган бўларди", -деди Белгия ташқи ишлар вазири Луи Мишел.\nГарчи, фавқулодда саммитни ўтказишдан мақсад Иттифоққа аъзо давлатлар ўртасида Ироқ масаласида юзага келган келишмовчиликка барҳам бериб, ягона ёндашувни ишлаб чиқиш бўлсада, томонлар муроса қиладиган кўринмайди. Саммит олди учрашувлари Ироққа қарши куч ишлатиш сиёсатини қўллаб-қувватлаётган Британия тарафдорлари ва масаланинг дипломатик йўллар билан ҳал этилишини истаётган Франция ва Германия тарафдорлари ўртасида тортишувлар ҳамон сақланиб қолаётганини кўрсатди.\nКузатувчилар фикрича, саммит якунида, Европа Иттифоқига аъзо қайсидир давлат раҳбари ўзининг Ироқ бўйича позициясини ўзгартиради, дейиш қийин. АҚШнинг Ироқ сиёсатини қўллаб-қувватлаётган давлатлар Буюк Британия, Испания ва Италия ҳанузгача ўз фикридан қайтганлари йўқ. Ўз навбатида Франция, Германия ва Европа Иттифоқига раҳбарлик қилаётган Греция Ироққа қарши уруш бошлашга ҳозирча зарурат йўқлигини таъкидлаб, дипломатияга яна бир бор фурсат берилиши кераклигига урғу беришмоқда.\nАгар саммит иштирокчилари Ироқ бўйича муштарак тўхтамга келолмаслар, саммит кун тартибига ўзгартишлар киритилиб, у яна бир кунга узайтирилиши мумкин. Саммит ишида БМТ Бош котиби Кофи Аннан ҳам иштирок этаётгани эса Европа Иттифоқи давлатлари ўртасида Ироқ масаласида ягона позицияни ишлаб чиқилишига ёрдам бериши мумкин.\nБМТ инспекторларининг хулосалари Хавфсизлик кенгашига тақдим этилгани ва жаҳон бўйлаб урушга қарши оммавий намойишлар бўлиб ўтганидан сўнг Ироқ бўхронининг дипломатик йўллар билан ҳал этилишини истаётган Франция ўз сиёсати тўғрилигига ишонмоқда. Аммо, Европа Иттифоқи раҳбарлари қандай қилиб бўлмасин Ироқ бўйича ягона тўхтамга келишлари керак. "Акс холда,- дейишмоқда кузатувчилар, -Европа Иттифоқининг шундоғам иккига бўлинган ташқи сиёсатига янада катта путур етиши мумкин". Фавқулодда саммитнинг ўтказилишидан мақсад ҳам ана шу бўлинишнинг олдини олишдан иборат.\nАйтиш лозимки, Ироқ масаласи бўйича бўлиниш нафақат Европа Иттифоқига аъзо давлатлар, балки тузилмадаги айрим мамлакатлар ва АҚШ орасида айниқса кескин тус олган. Масалан, яқинда Франция раҳбари Жак Ширак Америкада чиқадиган "Тайм" журналига берган интервьюсида БМТ инспекторларига Ироқда текшириш ишларини оҳиригача етказишлари учун қўшимча мухлат берилиши кераклигини қайд этди. Ўз навбатида, АҚШ президентининг хавфсизлик масалалари бўйича маслаҳатчиси Кондолиза Райс, Ироқ масаласининг дипломатик йўллар орқали ҳал этилишини кутавериб, Вашингтоннинг бошқа тоқати қолмаганини айтди. Райсга кўра, БМТ инспекторларига Ироқда текшириш ишларини олиб боришлари учун қўшимча мухлат берилиши халқаро ҳамжамиятнинг Саддам Хусайнга нисбатан халқаро босими заифлашишини англатади.\n"Уруш сўнгги чора эканини ҳамма билади. Бироқ, Саддам Хусайнга босимни бўшаштирмаслик керак". Райснинг таъкидлашича, Хавфсизлик Кенгашида 14 феврал куни бўлиб ўтган мажлис ва Франция ва Германия эътирозлари Ироқни қуролсизлантириш учун эмас, балки кўпроқ Саддам режими фойдасига ҳизмат қилмоқда.\nҲозирча, Брюсселда ўтаётган саммит давомида унинг иштирокчилари АҚШнинг Ироқ сиёсатига қай муносабат билдиришларини олдидан башорат қилиш бироз мушкул.


супер ва гипермаркетлар тармоғи очилиши маълум қилинганди. «Korzinka.uz» супермаркетлар тармоғи раҳбари Зафар Ҳошимов ушбу воқеликка ... тажрибаси ва арсеналини ҳисобга олганда, бу жуда салмоқли ёрдам. «Korzinka.uz» ҳақида гапирадиган бўлсак, биз, ҳар доимгидек, шиддатли, куч-қувватга ...\n«Korzinka.uz»да телефондан тўлов қилиш имкони йўлга қўйилди\n«Korzinka.uz» супермаркетлари тармоғи харидлар учун «PaymeGO» ва «CLICK»дан тўлов амалга ошириш имкониятини жорий этди. «PaymeGO» бу пластик ...\n«Korzinka.uz» 2018 йилда 30га яқин янги дўкон ишга туширади\n«Korzinka.uz» супермаркетлари тармоғи 2018 йилда қарийб 30та янги дўкон очиш ниятида. Бу ҳақда пойтахтда ўтказилган «WorldFood Uzbekistan» кўргазмасида ... йилдаги биринчи дўконини компания «ТРЦ Shedevr»да очган эди. Ҳозир «Korzinka.uz»нинг Ўзбекистоннинг бешта шаҳрида: Ташкент, Бухоро, Андижон, ...


ЎЗБЕКИСТОН РЕСПУБЛИКАСИ ОЛИЙ СУДИТАҚДИР СИНОВИ, БОБО ВА БУВИ БЎЛИШ БАХТИ ЁКИ СУДДА ТАНТАНА ҚИЛГАН АДОЛАТ ХУСУСИДА from\nТАҚДИР СИНОВИ, БОБО ВА БУВИ БЎЛИШ БАХТИ ЁКИ СУДДА ТАНТАНА ҚИЛГАН АДОЛАТ ХУСУСИДА\nНодира опа суд залига ҳаяжонланган кўйи кириб келди. Унинг фикру хаёлини марҳума қизи Нафисадан ёдгор бўлиб қолган жигарбандини олиб қўйишмасмикан, деган ўй банд этиб олган эди.\nШу ўринда воқеани батафсил баён этадиган бўлсак, Нафиса бир неча йил муқаддам маҳалласидаги узоқроқ қариндошининг ўғли Расулга турмушга чиққанди. Аммо Нафисанинг бахти очилмади, оилавий турмуши вақт ўтса-да, ўз изми ва ўзанига тушмади. Тўйдан сўнг 4 ой ўтгач, ота уйига қайтиб келди. Ўғли Асад ҳам шу хонадонда дунёга келди.\nОдатда, фарзанднинг дунёга келиши оилани мустаҳкамлайди, ота-онани масъулиятни ҳис этиб яшашга ундайди. Бироқ Расул ва Нафисанинг дарз кетган муносабатлари қайта тикланмади. Фарзанд эр ва хотин ўртасида кўприк бўлолмади. Аксинча, Расул орани очиқ қилди, бошқа аёлга уйланди ва икки нафар фарзанднинг отаси бўлишга ҳам улгурди.\nНафиса эса, Асадни оқ ювиб, оқ тараганча ота-онасининг уйида қолди.\nХайрият, ота-онаси ҳам қараб туришмади. Отасиз ўсаётган набирага улар меҳр беришди. Асад ўзгалардан кам бўлмаган кўйи улғайди. Бироқ турмуш тасодифларга тўла. Оилага кулфат оралади. Оғир касаллик туфайли Нафиса бевақт ҳаётдан кўз юмди.\nБу пайтда Асад ҳали 6 ёшга ҳам тўлмаганди. Бобо — Шуҳрат Раҳимов ва буви — Нодира Каримова (исм-шарифлар ўзгартирилган) онасидан бевақт жудо бўлган набирани тарбия қилишди, бутун меҳрини унга беришди.\nШундан сўнг Урганч шаҳар ҳокими номига ариза билан мурожаат қилиб, болага нисбатан васийлик мақомини белгилаш ва ушбу ҳуқуқни ўзларига беришни сўрашди. Уларнинг мурожаатига асосан Асадга буви бўлмиш Нодира Каримова ҳокимнинг тегишли қарорига мувофиқ васий этиб тайинланди. Ушбу қарор набирасини ҳеч кимдан кам қилмай камолга етказиш гаровига айланди. Аммо бу ҳолат узоққа чўзилмади.\nКутилмаганда, ота бўлмиш Расул Отажонов ўғлини йўқлаб, собиқ қайнота ва қайнонасининг уйига келди. Бобо ва бувидан фарзандини ўз ихтиёрига беришни сўради. Бироқ бу талаби рад этилгач, у судга даъво аризаси билан мурожаат қилди. Суд муҳокамаси жараёнида эса, ота сифатида болани тарбиялашда устувор ҳуқуққа эга эканини таъкидлади.\nНодира опа ҳам собиқ куёвининг важлари олдида довдираб қолмади, аксинча, Асадбек туғилганидан буён бирон марта ҳам хабар олмагани, ҳатто бола уни танимаслиги, бунинг устига моддий жиҳатдан ҳам қўллаб-қувватламагани, алимент пулини мунтазам тўламаганини баён этди.\nНабирасининг униб-ўсиши учун оиласида барча шарт-шароит муҳайё этилганини таъкидлаб, пировардида набирасини ўз қарамоғида қолдиришни сўради.\nСуд масалани тегишли мутахассис ва мутасаддиларнинг хулосаларига суянган ҳолда атрофлича муҳокама қилди. Бола мурғаклигидан фақат бобо ва бувиси қарамоғида тарбияланаётгани, уларга ўрганиб қолгани, ота бўлмиш шахсни мутлақо танимаслиги, бундай вазиятда уни бобо ва буви қарамоғидан ажратиш салбий оқибатларга олиб келиши, руҳиятига ёмон таъсир қилишини эътиборга олди.\nОлий суд Пленумининг «Болалар тарбияси билан боғлиқ бўлган низоларни ҳал қилишда судлар томонидан қонунларни қўллаш амалиёти тўғрисида»ги қарори талабларига қатъий риоя қилди. Ушбу қарор талабига кўра, суд болалар тарбияси билан боғлиқ низоларни ҳал қилишда вояга етмаганларнинг хоҳиш ва манфаатига мос келадиган мазмунда ҳал қилув қарори чиқариши зарур. Суд масалани ана шу тахлитда ҳал қилар экан,болани у кўз очиб кўрган хонадон, ўзи таниган-билган, меҳр-оқибат улашган инсонлар қарамоғида қолдириш ҳақидаги хулосага келди. Зеро, боланинг манфаатлари, ҳақ-ҳуқуқларини ишончли тарзда ҳимоя қилишнинг энг мақбул ва афзал чораси ҳам — шу.\nСуд бу ҳолатларни назарда тутган ҳолда ҳали вояга етмаган Асад Отажоновни васий қилиб белгиланган Н. Каримова, шунингдек, бобоси Ш. Раҳимовнинг тарбиясида қолдиришни мақсадга мувофиқ, деб топди. Ота — Р. Отажоновга ўз фарзанди билан ҳафтанинг муайян кунларида ҳеч қандай монеликсиз учрашиб туришни сўраб, судга мурожаат қилиши ҳуқуқи борлиги тушунтирилди.\nАлбатта, суд томонидан боланинг манфаат ва ҳуқуқлари ҳимоя қилингани қувонарли ҳол. Аммо шуни унутмаслик керакки, фарзанд тарбиясида ота-она меҳри, оилавий муҳит ўрнини ҳеч нарса босолмайди. Демак, бундан келиб чиқадиган хулоса шуки, оилавий ҳаётга қадам қўяётган ҳар бир йигит-қиз оила масъулиятини, фарзанд тақдирини чуқур ҳис этиши лозим.


BBC Uzbek - Mintaqa - Алмазбек Атамбоев:"Қамбарота ГЭСи аввало Ўзбекистон ва Қозоғистон учун керак"\nАлмазбек Атамбоев:"Қамбарота ГЭСи аввало Ўзбекистон ва Қозоғистон учун керак"\nСўнгги янгиланиш 20 сентябр 2012 - 09:29 GMT\nҚирғизистон президенти Россия мамлакати учун асосий ҳамкор бўлиб қолишини таъкидлаган.\nРоссия президенти Владимир Путин Бишкекка сафари чоғида Ўзбекистон ҳукуматини хавотирга солаётган Қамбарота ва Роғун гидростанциялари қурилишига тўхталган.\nЖаноб Путин масалани ушбу давлат раҳбарлари ўртасида муҳокама қилиб, келишиб олиниши ўзаро ишонч ва ҳамкорликни туғдиришини, ўшанда қўшнилар орасида ҳеч қандай хавотирларга ўрин қолмаслигини таъкидлаган.\nПутин ва Атамбоев яқинда Ўзбекистон президенти Ислом Каримов Марказий Осиё давлатлари орасида сув етишмовчилиги туфайли уруш хам чиқиб кетиши мумкин, деган хавотирларига жавобан бу масалада ҳеч қандай хавотирга ўрин йўқлигини айтишган.\nЖаноб Путин Ўзбекистон ва Қозоғистон раҳбарларини баҳсларга сабаб бўлаётган мавзуда ўзаро мулоқотга чорлаган.\n"Қамбарота" ГЭСи сув омбори сифатида ёз мавсумида аввало қўшниларимиз Ўзбекистон ва Қозоғистонни сув муаммосидан қутқариши мумкин, деб айтган ўз навбатида Қирғизистон президенти Алмазбек Атамбоев. "Бу ГЭСни қуриш мақсади Совет Иттифоқи пайтидаёқ айнан Ўзбекистон ва Қозоғистондаги ирригиция муаммоларини ечиш учун ҳам ўйлаб чиқилган",- деган жаноб Атамбоев.\nКузатувчиларга кўра, Владимир Путиннинг Қирғизистонга сафари расмий Бишкек учун жуда самарали кечган. Икки давлат раҳбарлари келишувига биноан расмий Бишкек Россияга тўлаши керак бўлган 489 миллион доллар қарз бекор қилинган.\nҲужжат Қирғизистон Иқтисод вазири Ольга Лаврова ва Россия Иқтисод вазири ўринбосари Сергей Сторчак томонидан имзоланган.\nКелишув ҳужжатига асосан, 2009 йил ҳисобидан қолган 300 миллион доллар ва 2005 йил олинган 189 миллион доллар маблағ Қирғизистон зиммасидан соқит қилинади.\n189 миллион доллар қарз тўлиқ ҳисобда бекор қилингани, 2009 йилги қарз кичик ҳисоблар билан 2016 йилдан қисқартириб борилиши маълум қилинган.\nАйни пайтда жаноб Путин Атамбоев билан учрашувда Россия учун муҳим ҳарбий базасининг Қирғизистонда қолиш муддати ва мақоми борасида келишувларга эришган.\nРоссиянинг Қирғизистондаги ҳарбий қисмлари умумийлаштирилиб, уларни ягона ҳарбий база сифатида келгуси 15 йил давомида жойлаштириш ҳақида шартномага қўл қўйилган.\nУчрашувда жаноб Путиннинг Қирғизистондаги "Манас"ҳарбий базасидан 2014 йилда америкаликларнинг чиқиб кетишидан сўнг ундан фуқаролик аэропорти сифатида фойдаланишга кўмак бериш таклифи янграган.\nБунга жавобан Президент Алмазбек Атамбоев россиялик ҳамкасби Владимир Путинга мурожаат этиб, Қирғизистон учун Россия асосий стратегик ҳамкор бўлиб қолишини таъкидлаган.\nИслом Каримов: Роғун ва Қамбарота лойиҳалари одамларнинг ҳаётига катта хавфдир\nДушанбе Тошкент билан зиддиятига Москвани ҳам тортмоқчими?\nТожикистон: "Сантўда-2" ГЭСининг илк агрегати ишга тушди\nРоғун лойиҳаси раиси ўзбекистонлик мутахассис хавотирларини рад этди\nЖаҳон банки вакили: Роғун масаласида "...саволлар жуда ўринли, аммо..."


Туркия делегациясининг Қорақалпоғистонга ташрифи\n2018 йил 28 май куни Туркия делегацияси ишбилармон доираси аъзолари Қорақалпоғистон Республикасига ташриф буйирди.\nМазкур ташрифдан кўзланган асосий мақсад Қорақалпоғистон Республикасида қурилиш материалларини ишлаб чиқариш учун инвестиция киритиш ва ушбу мақсадда ҳудуддаги табиий ва минерал бойликларни ўрганишдир.\nЎз навбатида меҳмонларга Қорақалпоғистон Республикаси Вазирлар кенгаши мажлислар залида мазкур йўналиш юзасидан Қорақалпоғистон Республикасининг инвестиция потенциали хусусидаги тўлиқ маълумотлар тақдим этилди.\nМаълумот ўрнида: Мазкур тадбирлар Туркия Республикаси Президенти Режеп Таййип Эрдўғоннинг 2018 йил 29 апрель – 1 май кунлари Ўзбекистон Республикасига давлат ташрифи доирасида келишилган битимлар юзасидан амалга оширилмоқда.\nКўришлар сони: 2754\nОнлайн фойдаланувчилар сони: 46


Обид ва шайтон | Azon.uz - Ахборот-таҳлилий портал\nОбид ва шайтон\n1838 16:00 09.09.2019\nИнсонлар бир дарахтга талпинишар, уни тавоф қилишар, ундан ҳожатларини сўрашарди. Буни кўрган бир обид инсон уларни бу ширк амалдан қайтариш учун анчагина тер тўкди, аммо фойдаси бўлмади. Кунларнинг бирида қўлига болтасини олиб, дарахтни тагидан чопиш учун йўлга чиқди. Дарахтга яқинлашар экан, бир киши йўлидан чиқиб:\n– Нима қилмоқчисан? Ахир буни кессанг, одамлар бошқа дарахтни топишади, уни ҳам кессанг, яна бошқасини топишади ва унга боришади.\n– Йўлимдан қоч, акс ҳолда сени ҳам ўлдираман, – деди ва кўрсатгич бармоғини унга теккизган эди, у йиқилди.\n– Мени ўлдиролмайсан, ахир билмайсанми, Аллоҳ менга қиёмат кунига қадар яшаш имконини берган.\nУ обид кишини йўлдан уриш мақсадида шундай таклифни айтди:\n– Эй инсон! Бу дарахтни кесишингдан бирор маъни йўқ, кел, сенга бир чиройли таклиф айтаман, бу билан кўп кишиларга ёрдаминг тегади.\n– Қандай таклиф?\n– Ҳар куни эрталаб турганингда, ёстиғинг остида бир ҳовуч олтинни кўрасан.\nБу таклиф обид кишига манзур бўлди ва йўлидан қайтиб, уйига кетди.\nҲар кунги таҳажжуддаги дуолар бу кеча эсидан чиқди, фақатгина “эрталаб ростдан ҳам олтин бўлармикан” деган ўй-хаёл кечарди обид кишида. Эрталаб уйғониб ёстиғини кўтариб қараса, олтин бор эди, шу кундан эътиборан ҳар кун олтинлар, молу давлат беҳисоб бўлди.\nКунлар, тунлар шу зайлда ўтарди. Обид киши бир тонгда уйғониб қараса, олтин йўқ. Болтасини қўлига олди яна йўлга чиқди, шайтон тағин йўлини тўсди. У Шайтонга:\n– Йўлни бўшат, акс ҳолда сени ўлдираман! – деди. Қўлини шайтонга теккизганди, биринчи сафардагидек бўлмади. Шайтон бармоғини унга қўйганди, у йиқилиб тушди.\nОбид киши унга:\n– Биринчи келган куним бармоғимни теккизганимда йиқилдинг, бу сафар кор қилмади, – деди.\n– Чунки биринчи мартасида Аллоҳ учун йўлга чиққандинг, бу сафар эса олтин учун, – дея жавоб қайтарди шайтон.\nБиз Аллоҳ дер эканмиз, Аллоҳ бизнинг вакилимиздир. Аммо Аллоҳдан қайтсак, Аллоҳ бизни тарк этаркан.\n«Бизга Аллоҳнинг Ўзи етарли ва У қандай ҳам яхши вакил».\nшайтон нафс наср\n1752 06:35 01.06.2020\nАёл киши шайтонми?!\n1534 03:30 27.04.2020\nШайтонлар занжирбанд қилинди...\n518 14:00 25.04.2020\n960 09:00 17.04.2020\nНима учун ЭШАК шайтонни, ХЎРОЗ эса фаришталарни кўра олади..?\n0 12:00 11.04.2020\n3875 22:00 07.03.2020


Ўзбекистон Бадиий академиясида “Кўзмунчоқ” деб номланган расмлар танлови ва кўргазмаси ўтказилди\n20:51 / 02.05.2016\nЎзбекистон Бадиий академиясининг Икуо Хираяма халқаро маданият карвон саройида Республика ихтисослаштирилган санъат мактаб-интернати ўқувчиларининг “Кўзмунчоқ” деб номланган расмлар танлови ва кўргазмаси бўлиб ўтди. Бу ҳақда “ЎзА” хабар бермоқда.\nСоғлом она ва бола йилига бағишлаб ўтказилган бу галги кўргазмада мазкур таълим даргоҳидаги бошланғич синф ўқувчиларининг икки юзга яқин иши намойиш этилди. Графика, сув-бўёқ каби йўналишларда ишланган суратларда жажжи қалб эгаларининг беғубор туйғулари, улкан истеъдод учқунлари акс этган.\nТанловда турли номинациялар бўйича Розиябону Исроилова, Абдулатиф Нормуҳаммедов, Мадина Носирхонова ғолиб деб топилди. Ғолибларга диплом, сертификат ва эсдалик совғалари топширилди.


Юз йилдан бери рус ватандошларимизга ўзбек тилини ўргата олмаймиз — Алишер Қодиров — Sof.uz\nЮз йилдан бери рус ватандошларимизга ўзбек тилини ўргата олмаймиз — Алишер Қодиров\n15.04 09:34 307 Ўзбекистон\n«Россияда муҳожирларнинг фарзандлари амалда рус тили ва маданияти муҳитига, имкони борича рус миллий қадриятларига тўлиқ сингиб кетишига эришиш керак», деди Россия Президенти В.Путин.\nЎзбекистон «Миллий тикланиш» демократик партияси раиси Алишер Қодиров мазкур фикрга нисбатан ўз мулоҳазаларини билдирди.\n«Бу рус миллий манфаатлари нуқтаи назаридан ҳурмат қилиниши керак бўлган, тўғри фикр. Қаерда яшасанг ўша ерга мослашасан. Юмшоқроқ бўлсанг сингиб ҳам кетасан, албатта.\nЯнги таҳрирда кўрилаётган «Давлат тили ҳақида»ги қонун лойиҳасининг 18-моддасида «Ўзбекистонда яшовчи шахслар тарбия ва таълим олиш тилини танлаш ҳуқуқига эгадирлар» деб белгиланмоқда.\nБошқа миллат вакиллари бўлган ватандошлар ҳам она тилларида тарбия кўрсинлар, савод чиқарсинлар, лекин хорижий тиллар билан бир қаторда, ватан тили сифатида ўзбек тилини ҳам ўрганишлари керак», деб ёзади А.Қодиров.\nПартия раҳбари ўз мулоҳазаларини Ф.Достоевскийнинг «Ўзлигига бегона инсондан бахтсизроқ яна ким бўлиши мумкин?», деган жумласи билан якунлаган.


Раҳмон Қўчқор. Яна “Галатепа...”га қайтиб - www.ziyouz.uz\nБош саҳифа Илм ва фанАдабиётРаҳмон Қўчқор. Яна “Галатепа…”га қайтиб\nРаҳмон Қўчқор. Яна “Галатепа…”га қайтиб\nЧоп этилган 29.03.2014 МуаллифZiyouz.uz\nТаниқли адиб Мурод Муҳаммад Дўст ижоди ўтган асрнинг 70-йиллари аввалида ҳикоялар ёзиш билан бошланганди. Дастлабки ҳикоялар тўплами 1976 йили “Қайдасан, қувонч садоси” номи остида чоп этилди. Шундан сўнг унинг “Мустафо”, “Истеъфо”, “Дашту далаларда”, “Бир тойчоқнинг хуни” каби қиссалари дунёга келди. 1983 йили Мурод Муҳаммад Дўст ижодидагина эмас, балки замонавий ўзбек прозасида ҳам жиддий воқеа бўлган “Галатепага қайтиш” қиссаси яратилди. (Баъзилар ўша пайтда уни роман сифатида тушунишни ҳам таклиф этишганди.)\nЎзбек бадиий дунёсига Самарқанднинг чекка Жом қишлоғи, унинг нафаси, одамларининг турфа, бироқ нималаридир умумий олами кириб кела бошлади. Айниқса, “Мустафо”, “Совчилик ҳангомаси” каби асарларда ўзбекнинг ўта рангли, беқиёс ва зиддиятли турмушининг яна бир бўлаги кашф этилди. Бу асарларда ҳали ёзувчининг инсон ва ҳаётга истеҳзоси енгил, шу туфайли беозор эди.\nСекин-аста Муҳаммад Дўст қаҳрамонлари, уларга қўшилиб муаллифнинг ўзи ва асарлари ҳам ўзгариб, ўса бошлади, талқиндаги истеҳзо аввал жиддийлашди, кейин эса тобора аччиқлаша борди. Негаки, муаллифнинг ҳаёт эртагидан оғзи куйган, у инсоний муносабатлардаги вазият ва манфаат деган кўринмас муаллиф томонидан ёзилган сценарий унчалик янги эмаслигини сезиб қолган, энг асосийси — ҳаётда ўзининг чекига қайси роль, қанча муддатга ва нега тушганлиги билан астойдил қизиқиб қолган эди. Энди ёзувчи асарларида жўн ва саёз соцреализм ўрнида шафқатсиз, мураккаб тасвир ва талқинлар, “яхши”, “ижобий” деган умумий ном остида жамланувчи қиёфасиз персонажлар ўрнида ўзи ва ўзгаларни тафтиш этиш ва тушунишга уриниб умр ўтказувчи қаҳрамонлар пайдо бўлди. Шулардан бири — “Галатепага қайтиш” қиссасидаги Тошпўлат Ғайбаров эди.\nҲаётдан, демакки, ҳақиқатдан узилган биқиқ давраларда узоқ вақт санқиб, ясама муносабат ва муомалага сал бўлмаса кўника бошлаган, лекин бу лаззатли кўникиш нималарнидир секин-аста, бироқ абадий йўқотиш ҳисобига бўлаётганини англай бошлаган Ғайбаров учун “бетус, бесаноқ кунлар бирдан ортга чекинади, ҳаёт кутилмаганда маъно касб этади — энди у азадор”.\nХалқимизнинг шўролар инқилобидан кейинги ҳаётини “ушалмас орзулар даври”, “ваъдалар беш йилликлари”, деб номласак бўлар. Табиий орзулар ўрнини деярли тўла эгаллаган, нуқул уларга қарама-қарши қўйилган ижтимоий орзулар, сал бўлмаса, одамларнинг ҳаёт кечириш ёқилғисига айланиб қолганди. Аҳвол шу даражага етгандики, фақат ижтимоий орзуларгагина айб йўқ эди ва бу орзулар рўйхати, чегараси бор фаолияти орзу ишлаб чиқаришга йўналтирилган мафкуравий идоралар томонидан тасдиқлаб бериларди…\nТеран идрок, замона тамойилларига сезгир назар, хотимаси нақд бўлган умр сарфига хасисларча муносабат, ўзлигини, шунинг баробарида, халқ дарду ўйларини англаш бир нуқтадан — сохта орзулардан чарчаган кундан муқаддима олади. Ҳаётнинг сувратий томошалари — байрамлар, туғилган кунлар, оила ва болалар машмашаси, ғийбат ва илмилиқ жанглардан айро тушиб, ўзи учун ажратилган давр фалсафасини, ўз устидан ҳукмронлик қилаётган кучлар, уларни реал кучга айлантираётган ускунанинг ички сирларини ва бу “абадий двигетел”ни тўхтата олмасликни ич-ичдан ҳис қилиш ва алам туйиш, ўша алам дарчасидан энди ўта омонат ва ширин кўриниб кетган ҳаётга ҳорғин назар ташлаш — фақат орзулардан чарчаган лаҳзада, фақат орзулардан чарчаган кишигагина насиб этади.\nШу куни масхарабозлик тугайди, юздан ниқоблар олинади, ҳар қанча совуқ ёхуд куйдиргувчи бўлмасин, ҳақиқат шабадасига ниқобсиз юз рўбарў келади, оғриққа чидайди, чидаб саодатга эришади.\nИсломшунос олим Ғайбаровнинг орзулардан чарчай бошлаганига анча бўлган. Лекин у ўзининг бу ҳолатини тан олишдан қочиб, кўриб юрган кунидан тонса ҳаёти бўшлиққа айланиб қолишидан қўрқиб чидаб келаётган, кеча бор-йўқ моҳиятини англаб бўлгани одамларга бугун яна ўзини ишонтириб юрган эди.\nЁзувчи қаҳрамонига қўшилиб бу ҳолатни Самад ва Мазлума қилмишига қадар “зерикиш” деб келади. Биз муаллифни бу ўринда қаҳрамон қаторига атай қўшяпмиз. Чунки Сиз қиссани икки марта ўқишга, хоҳлайсизми-йўқми, мажбур бўласиз. (Бу ҳолни “Мен бу китобни қайта-қайта ўқишдан зерикмайман” қабилидаги ёлғон гаплардан фарқлашингизни хоҳлардик.) Сизни бунга шавқ билан ундайдиган нарса айнан Самад ва Мазлума қилмиши акс этган эпизоддир. Бу эпизодни асардаги даврий чегара, деб аташ мумкин. Зеро, айни эпизод вақтга — умр оқимига эълон қилинажак танаффуснинг қўнғироғидир…\nЎқувчи ҳам шу тасвирга қадар бир туйғу билан, шундан кейин бошқа бир туйғу билан яшайди. Ҳодисаларни шу эпизодга қадар бир нигоҳ билан, шундан кейин бошқа бир кўз билан кўради, баҳолайди…\nАввало, Ғайбаровнинг танаффусгача бўлган эски умрига, нега зерикканию қачон зерика бошлаганига қизиқайлик.\nУнинг отаси — Раим оқсоқолнинг ўлими аслида Ғайбаров учун Галатепа деб номланган муқаддас инсоний-руҳий дунёдан янграган сўнгги даъват эди. Хайриятки, бу даъват ўзи излаган манзил эшигини — Ғайбаров кўнглини топиб боради ва занглай бошлаган қулфни, ниҳоят, очади. Қисса мана шу қалб уйининг болалик — беғуборликдаги саодатли кунлари, вақти етиб унга ҳаётнинг гоҳ илиқ, гоҳ изғирин шамолларининг эсиб кириши, унда меҳмон бўлган минг турли, минг қиёфали инсонлар, хона деворларида улар қолдирган из ва доғлар, қаровсизлик ва эътиборсизлик ортидан бу уйнинг аста-секин оҳори кета бориши, охир-пировардида ўзидан беза бошлаган уй эгасининг уни тамбалаб ташлаши тарихидан ҳикоя қилади.\nҒайбаровнинг болалиги айни қатли ом даврларига, тарихнинг қайта-қайта кириб келаверган қўй мучали йилларига тўғри келади. Унинг отаси — Галатепа аҳли аввалига “олтинчи бармоққа ёки лўлининг айиғига қарагандай эрмаклаб қараган”, кейинчалик эл назарига тушгани учун давлатнинг назаридан қолган Раим оқсоқол — қамоқда.\nБегона шаҳарга, қамоқдаги отани кўргани боришганда гўдаги меҳмонхонанинг курсисини булғаб қўйгани учун хўрланган, эзилиб-қарғаниб йиғлаганча янги шол рўмоли билан курсини тозалаётган она сиймоси Ғайбаров хотирасида ўталмай қолган бурч бўлиб, армон бўлиб парчинланади.\nАфсуски, бўй етиб Галатепадан жисман кетган Ғайбаров, ўзи истаб-истамай, ундан руҳан ҳам узоқлаша боради. Энди у “озми-кўпми сармоясини еб битиргач, пул истаб Галатепага” борар, Раим оқсоқол ҳам ўғли “аслида юз сўмнинг дардида келганини” сезар эди.\nХўш, у Галатепасини нималарга алмашганди?\nСамадга ўхшаганларникига солиштирганда дурустроқ, аслида ўткинчи сафсата бўлмиш даҳрийлик илми, юзадан қараганда, жуда ҳам қизиқ ва муҳим, моҳиятан самимият ва маънавий илдиздан маҳрум турли тортишув ҳамда суҳбатлар давраси, ниҳоят, Ғайбаров пайдо бўладиган жойларда “дўст” ролини ўйнашни бўйнига олган беш-олти кимса. Биргина Қобил Муродовни — кўзи кўр алпинист, нуроталик кўркам бир йигитни, “уларнинг сал зериккан ва димиққан даврасига тоза бир эпкин бўлиб кирган”, бироқ жуда тез топтаб ташланган қалбни ҳисобга олмаса, Ғайбаров ўлик жонлар орасида ҳозирча ягона тириги эди.\nҒайбаровнинг Галатепасидан кетиб кириб қолгани муҳитда жисми недир алдоқчи роҳатлар топса-да, кўнгли дардисар юрганини унинг бутун қисса давомида ўз уйида деярли кўрсатилмаслигидан ҳам англаса бўлади.\nСамаднинг қишлоғи ва у ерда боласини содда умидлар-ла кутгувчи онаси тимсолидаги Галатепаси бор эди. Бироқ Самад Галатепасига хиёнат қилади, ундан ҳазарланади:\n“Ғайбаров… онасини ерга бериб қайтган Самаддан кўнгил сўрашга бориб, уни хушрўйгина бир жувон билан маст бўлиб ўтирганини кўрди. Таъзия билдиргани тили айланмади. Самад уни ичкарига қўймади ҳисоб, даҳлизда туриб узоқ йиғлади, энамни йўқотиб қўйдик, дўстим, деди, яхши аёл эди, мени оёққа турғазди, одам қилди, ўзининг насибасидан қийиб, меникига қўшди, энди дўстим, ўлиб қолди, энди мен ёлғизман, ҳеч кимим йўқ, ёлғизлик ёмон, дўстим, ёлғизликни унутай деб ичдим, мени кечир, жон дўстим, ўзинг айт, худолиғ юзасидан айт, бечора яна ўн йилча яшаса нима қиларди, ахир бошқалар яшаяпти-ку, нега менинг бечора энам яшамайди? Ёмон, ёмон, дўстим, одамнинг дунёда бирор ҳузур кўрмай қаригани ёмон, бечора шу йил саксонга кирувди…\nҒайбаров Самадга ачинди. Уни ўзича тушунган ҳам бўлди. Аммо йўлда, кўнгилда қандайдир тугун, шалвираб кетаётган маҳали бечора кампирнинг ҳали етмишга ҳам кирмаганини эслади… ”\nҚиссада Ғайбаровдек кучли бадиий характерга муносиб манфий қутбни ташкил эта оладиган образ ҳам, дарҳақиқат, айнан Самаддир. Ҳаётнинг, инсоннинг бадиий тадқиқига ёндашувда Мурод Муҳаммад Дўст услубига жуда яқин йўналишда ижод қилувчи истеъдодли рус прозаиги Сергей Есиннинг “Имитатор”, “Гладиатор” сингари асарларида ҳам Самад типидаги қаҳрамонлар кенг таҳлил этилган. Самад Мансуров қай бир жиҳатлари билан Ф.Достоевский “жинлар” деб атаган Ставрогинлар (“Бесы” романи) типини ҳам ёдга туширади. Албатта, рус адиблари асарларидан фарқли ўлароқ, “Галатепа…”да асосий эътибор айни типларнинг кенг кўламли талқинига йўналтирилган эмас. Бироқ Самад характерида жамланган инсоний тубанликлар кучи ва кўламини қиссада бу қаҳрамонга ажратилган эпизодлардан ҳам яққол ҳис қилиш мумкин.\nСамад кўплаб ҳаётий масалалар ечимида аксарият ҳолларда Ғайбаровдан олдинда боради. (Ғайбаров, худди шу Самаднинг берган таърифига кўра, “мудом лайлак ҳайдаб юради”!) Юзаки қараганда, Ғайбаровнинг жуда узоқ муддат Самаднинг чин моҳиятидан бехабар қолиши ғайритабиийдек туюлиши мумкин. Ростдан ҳам Ҳайкал Ғаниевичдек, Сотволдиевдек, Мулла Чоридек қари туллакларнинг ич-ичини кафтдагидек бемалол кўриб, улар устидан беозоргина кула оладиган, ҳатто суюклиси Замирага муносабатда ҳам ҳислар ва туйғулардан кўра рационал ақл майлига кўпроқ бериладиган Ғайбаровнинг Самадга келганда нуқул адашиши ёхуд алданиши ўқувчини ҳайрон қолдириши мумкин. Аслида-чи? Аслида қиссанинг, муаллифнинг, у яратган Самаднинг (самадларнинг!) кучи ва кўлами ҳам айни шундадир! Қолаверса, инсониятнинг аксарият ҳолларда мантиққа мос келавермайдиган ўтмишида, шавкатли тақдири кўзлари совуқ йилтиллаб турадиган оддий хизматкор ёхуд умрида қадамидан товуш чиқмаган ёқимтой баковул қўлида фожиали ҳал бўлган зукко зотлар озмунчами?..\nАбдували Соқолга келсак, у Галатепасини жуда жўн ва юзаки тушунади. Ўзини йўқлаб борган дўстининг олдига “қоп-қора бир қизни судраб чиқиб: мана Ғайбаров, мен уйландим, энди ҳеч гўрга бормайман, бола зовути очаман, ҳаммаси тошкесару мисгар бўлади!”, деб ҳар қанча чиранмасин, Соқол барибир Галатепасини англашдан қўрқади, ундан қочади.\nШоир сал самимий, ҳатто ачинишга-да лойиқ. У тез-тез мавжуд муҳитни нима биландир янгилаш истагида елиб-югуради, ўзига мадад қидиради. Бироқ унинг қайтажак муқим дунёси аслида бўлган эмас, балки ҳали шаклланиб улгурмаган, уни Жек-Жамол ёхуд Тайлоқовлар кўмагида сунъий яратишга уриниш эса барибир бефойда…\nДемак, Аҳмад Аъзам ибораси билан айтганда, фақат Ғайбаровгина “даврадан ташқаридаги одам”, фақат угина ҳали маънавий тоза томиридан – Галатепасидан батамом узилиб кетмаган ва, машаққатлар чекиб бўлса-да, иккиланиб бўлса-да, унга қайтади…\nАслида, қиссанинг ҳар бир қаҳрамони хусусида алоҳида суҳбатлар ўтказмоқ, бу инсоний қиёфаларни бафуржа таҳлилу талқин этмоқ лозим. Айниқса, Раим оқсоқол, Анзират кампир, Мурод амаки, Мулла Чори каби тимсоллар ўзбек адабиётига фақат шу қисса орқалигина кириб келганини унутиб бўлмайди.\nРус ёзувчиси Григорий Бакланов ўтган асрнинг 80-йилларида “Дружба народов” журналида чиққан мақоласида Мурод Муҳаммад Дўст ҳикоя услубининг бир муҳим жиҳати тўғрисида гапирганди. У ҳам бўлса, М.М.Дўст асарларида ёзилганидан кўра англашиладигани кўпроқ экани, бу ёзилмаган қисм фаросатли ўқувчи онг ва тафаккурига кўчиб, унда ўсиб бориши ҳақидаги фикр эди. Дарҳақиқат, Мурод Муҳаммад Дўст истеъдодининг муҳим жиҳатларини ўзида мужассам этган “Галатепага қайтиш” қиссасининг ҳам фикрий-ғоявий, ҳам бадиий куртаклари диди юксак ҳар бир ўқувчи ички дунёсида ўзининг янги ва кутилмаган умрини давом эттиражак. Негаки, исмики одам боласи бор, айнан ўзининг Галатепаси билан, унинг аҳвол-руҳияси билан қизиқмаслиги, бу борада безовта бўлмаслиги мумкин эмас. Фақат… фақат бир пайтлар “чиройли ва ақлли қизалоқлар, Бухорийнинг тазкираси номини талаффуз этганда (Ал-Жоме ас-Саҳиҳ) лаблари кибрли чўччаядиган қизалоқлар” билан бир партада ўтириб, кўнгли тўлиб-тўлмай фалсафадан дарс олган муаллиф ўзининг исломшунос қаҳрамонига қўшилиб айтмоқчи:\n“Дунё — байтул-аҳзан, қайта гулламоқ йўқ. Хазондай совуриламиз, хазондай, хазондай!\nДунё — байт-ул-жафо, ғамғусор йўқ, дилларимиз гунг ва бешарҳ қолади! Гунг ва бешарҳ!”\n← Аввалги Аввалги Ўзбектош Қиличбек (1986)\nКейинги → Кейинги: Зихор Зирорий. Жазоир якшанбаси (ҳикоя)


2 йил аввал 1622 Абдулазиз Мўмин\nПайғамбар соллаллоҳу алайҳи васалламга бўлган муҳаббат, у зотни кўришга бўлган шавқ саҳобалар, тобеъинлар, мужтаҳидлар ва уларнинг шогирдларидан иборат салафи солиҳлар қалбини тўлиқ эгаллаб олган эди, чунки Расулуллоҳ алайҳиссалом уларни зулматлардан нурга олиб чиққанларини, залолатдан қутқариб, шубҳасиз иймон ва солиҳ амаллар сари бошлаганларини чуқур ҳис этар эдилар.\nИмом Муслим Абу Ҳурайра розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам: «Умматимдан мени қаттиқ яхши кўрадиган инсонлар мендан кейин келадилар. Улар аҳли ва моли бадалига бўлса ҳам мени кўришни орзу қиладилар», дедилар.\nАмр ибн Ос розияллоҳу анҳу: «Мен учун Расулуллоҳ соллаллоҳу алайҳи васалламдан севимлироқ бирор киши йўқ», дер эди.\nАбда бинт Холид ибн Сафвон отаси ҳақида: «Отам Холид ўрнига ётишдан олдин Расулуллоҳ соллаллоҳу алайҳи васалламга, муҳожир ва ансорлардан иборат у зотнинг асҳобларига шавқини айтар, уларни номма-ном санаб, то уйқу ғолиб келгунча: «Улар менинг аслим ва ифтихорим, уларга талпинар қалбим, узоқ чўзилди соғинчим, ё Роббим, ҳузурингга жон таслим қилишимни тезлат», дер эди.\nИбн Асокир Абдуллоҳ ибн Умар розияллоҳу анҳудан ривоят қилади. Абу Бакр Сиддиқ Расулуллоҳ соллаллоҳу алайҳи васалламга: «Сизни ҳақ билан юборган Зотга қасамки, Абу Толибнинг Исломга кириши Абу Қуҳофанинг Исломга киришидан кўра кўзимни кўпроқ қувонтирарди, чунки Абу Толибнинг Исломга кириши сизнинг кўзингизни кўпроқ қувонтирарди», дедилар.\nИмом Байҳақий ва Баззор Абдуллоҳ ибн Умардан ривоят қилишича, Умар розияллоҳу анҳу Аббос ибн Абдулмуттолибга: «Сизнинг Исломга киришингиз мен учун Хаттобнинг мусулмон бўлишидан яхшироқдир, чунки Расулуллоҳ соллаллоҳу алайҳи васалламга кўпроқ шу севимлироқ эди», деган эканлар.\nУҳуд кунида Расулуллоҳ соллаллоҳу алайҳи васаллам билан бирга жангга чиққан Бану Динор қабиласига мансуб ансорлардан бўлган бир аёлнинг отаси, акаси ва ўғли ҳалок бўлди. Аёл эса: «Расулуллоҳга нима бўлди?» дер эди. Улар: «Аллоҳга шукрлар бўлсинки, у зот сиз истаганингиздек яхшилар», дейишди. Ҳалиги аёл (саҳобалардан бирига): «Кўрсатинг-чи, (қалбим хотиржам бўлиши учун) ўз кўзим билан кўрай», деди. Кўргандан кейин: «Сиз саломат экансиз, ҳар қандай мусибат енгилдир», деди.\nАли ибн Абу Толиб розияллоҳу анҳудан: «Сизларнинг Расулуллоҳ соллаллоҳу алайҳи васалламни яхши кўришларингиз қай даражада эди?» деб сўрашди. Ҳазрати Али: «Биз у зотни мол-мулкимиз, фарзандларимиз, ота-оналаримиз ва чанқоқлик пайтидаги совуқ сувдан ҳам яхши кўрар эдик», дедилар.\nБуюк тобеъин Зайд ибн Аслам айтади: «Умар розияллоҳу анҳу бир кеча одамларнинг аҳволини кузатиб юрганларида бир уйда ёниб турган чироққа кўзлари тушди. Қарасалар, бир кампир жун титиб: «Муҳаммадга яхши бандаларнинг саломи бўлсин. Поклар, яхшилар у зотга салавот айтадилар. Сиз кечалари ибодат билан қоим бўлар, саҳарлари кўз ёш тўкар эдингиз. О, кошки эди мен уни билган бўлсам! Ўлим ҳолатлари турлича. Мен билан ҳабибимни бир ҳовлига жамлармикан!?» деб Пайғамбар соллаллоҳу алайҳи васалламни назарда тутар эди. Умар розияллоҳу анҳу ўтириб йиғлай бошлади.\nАбдуллоҳ ибн Умар розияллоҳу анҳунинг оёқлари увишиб, қотиб қолди. У кишига: «Энг яхши кўрган одамингиз номини тилга олсангиз кетади», дейишди. У киши: «Ё Муҳаммад!» деб қаттиқ нола қилди. Увишиш бирданига йўқолди. Ибн Умар розияллоҳу анҳу нолага ўхшаш нидолари билан Расулуллоҳга бўлган муҳаббатини изҳор қилди.\nБилол розияллоҳу анҳунинг вафот соатлари яқинлашганда аёллари: «Оҳ, афсус!» деб фарёд қилди. Ҳазрати Билол: «Қандай шодлик! Эртага дўстларга: Муҳаммад ва у зотнинг сафдошларига йўлиқаман», деган экан.\nИмом Байҳақий ривоят қилади. Макка аҳли Зайд ибн Дасинани қатл қилиш учун Ҳарам чегарасидан ташқарига чиқардилар. Абу Суфён унга: «Ҳозир бизнинг олдимизда сенинг ўрнингга Муҳаммад бўлиб қолса, биз уни ўлдирсак, сен эса аҳлинг орасида маза қилиб ўтирган бўлишингни хоҳлармидинг?» деди. Зайд розияллоҳу анҳу: «Аллоҳга қасамки, Муҳаммадга ҳозир турган жойида (Мадинада) тикан кирса, мен аҳлим орасида ўтиришни истамасдим», деди. Абу Суфён: «Одамлар орасида биров бировни асҳоблари Муҳаммадни яхши кўрганчалик яхши кўришини билмайман», деди.\nИмом Муҳаммад ибн Жарир ва Баззор Абдуллоҳ ибн Аббос розияллоҳу анҳумодан ривоят қилади. Набий соллаллоҳу алайҳи васалламнинг ҳузурларига келган аёлга эрини ёмон кўргани ёки бошқа жойга бориб яшашга қизиққани учун эмас, балки Аллоҳ ва расулини яхши кўргани учун чиққани ҳақида қасам ичирилар эди.\nИбн Саъд ривоят қилади. Абдуллоҳ ибн Зубайр қатл қилинганда Ибн Умар унинг жасади олдига бориб истиғфор айтиб: «Мен билганимдан бери кўп рўза тутувчи, тунларида кўп ибодат қилувчи, Аллоҳ ва расулини яхши кўрувчи эдинг», деди.\n Ибн Ҳиббон ишончли ровийлари қаторида келтирган.\n Абу Бакр Сиддиқнинг оталари.\n Ибн Исҳоқ ривояти. Имом Байҳақий Исмоил ибн Муҳаммад ибн Саъд ибн Абу Ваққосдан мурсал ҳолда ривоят қилган.\n Ким ривоят қилгани маълум эмас.\n Фироқ ва соғинч йиғиси эди.\n Ибн Суннийнинг «Амалул явм вал-лайл» китобида келган.\nРажаб ойининг 6-куни


Huawei P30 смартфонларининг илк расмий видеосини томоша қиламиз! - Terabayt.Uz\nЖорий ойда кутилаётган энг илғор смартфонлар – хитойлик техногигантнинг Huawei P30 туркуми моделларидир. Яқиндагина мазкур қурилмаларнинг «жонли» расмларини эълон қилгандик, энди эса унинг биринчи расмий видеосини ҳам чиқди.\nЎҚИНГ: Huawei’нинг кейинги флагмани – P30 Pro камерофонининг суратлари ва техник жиҳатлари билан танишамиз!\nHuawei Mobile компаниясининг маркетинг бўйича вице-президенти яқинда тасдиқлашича, бу смартфонда тўрт модулли суперзумли камерага эга. Бундан ташқари, ишлаб чиқарувчи унда овоз янгратиш имкониятларига ҳам жиддий эътибор берган.\n18 сониялик ушбу видеолавҳада динамик ва товуш тўлқинларига боғлиқ анимацияни кўрамиз. Бундан англашиладики, ниҳоят, Huawei P серияси қурилмаларига стереодинамиклар ёки дисплей орқали товуш таратиш технологияси жорий этилади.\nВидео-тизердаги бошқа эффектлар ҳам қизиқ, аммо уларнинг айнан нимани англатишини етарлича тушуниб бўлмайди. Эҳтимол, янги моделларда ҳам Mate 20 Pro флагманидаги сингари 3D-камера орқали қиёфани таниш технологияси бордир.\nХитойлик техногигант Huawei P30 туркумидаги қурилмаларини 26 март куни Париждаги тадбирида намойиш этади. Компаниянинг глобал савдога чиқарилган айрим смартфонларини эса 825 000 сўмдан бошланувчи нархларда Terashop.uz интернет-дўконимиздан сотиб олиш имкони мавжуд. Айниқса, шу кунларда мазкур интернет-дўкондан харид қилсангиз, «Баҳор кайфияти» акцияси доирасида ютуққа ҳам эга бўлишингиз мумкин!\n#андроид смартфон #Huawei P30 Pro #Huawei P30 #Huawei P30 Lite


Юрген Клопп: Милнер 38 ёшгача ўйнай олади, агар...\n25 август, 2018, 14:05\n“Ливерпуль” клуби бош мураббийи Юрген Клоппнинг фикрича жамоа сардори Жеймс Милнерга юқори савияда ўйин кўрсатиши учун ёш таъсир ўтказмайди.\n“Бизнинг барча футболчиларимиз жуда кучли. Милнер билан эса ҳамиша ишларимиз аъло. У фаолияти давомида турли позицияларда ва турли схемаларда тўп сурган. У қанот ҳимоячиси ҳам бўлди, ярим ҳимояда ҳам ўйнади. Аслида ҳам шундай бўлиши ҳам керак.\nМилнер учун ёш тўсқинлик қила олмайди. Унда туғма қобилият бор. У ўзи шуғулланадиган барча спорт турларида яхши ҳаракат қила олади.\nОдатда 32 ёшда аксарият компаниялар сизга яна бироз кутишингизни тавсия қилишади, футболда эса бу ёшда деярли фаолиятингизни якунлаётган бўласиз.\nБизнинг футболчиларимиз ўзларининг жисмоний ҳолатларини инобатга олганда бемалол 36, 37 ва 38 ёшгача ўйнай олишади. Мен ишонаманки, Милнер ана шундайлардан бири бўлади, агар жароҳат соя солмаса”, - дейди германиялик мутахассис.


Алимент қарздорлигини ундириш тартиби. Қонун лойиҳасида қандай ўзгаришлар кўзда тутиляпти? - xabar.uz\nАлимент қарздорлигини ундириш тартиби. Қонун лойиҳасида...\nАлимент қарздорлигини ундириш тартиби. Қонун лойиҳасида қандай ўзгаришлар кўзда тутиляпти?\n27.10.2021 13:42 0 1812\nАдлия вазирлиги ҳузуридаги Ҳуқуқий сиёсат тадқиқот институти томонидан «Алимент қарздорлигини ундириш тартиби такомиллаштирилаётганлиги муносабати билан Ўзбекистон Республикасининг айрим қонун хужжатларига ўзгартиш ва қўшимчалар киритиш тўғрисида»ги Қонун лойиҳаси ишлаб чиқилиб, умумхалқ муҳокамасига қўйилди.\nМамлакатимизда сўнги йилларда оилавий ажримлар сони кўпайганлиги кузатилди. Давлат статистика қўмитаси маълумотларига кўра, 2019 йилда республика бўйича ажримлар сони 23000 га етган. Шу даврнинг ўзида 195 мингта никоҳ қайд этилган. 2020 йилнинг 9 ойида республика бўйича 19970 та ажрим ҳолати ФҲДЁ органларида қайд этилган. 2021 йилнинг январь-март ҳолатига республика бўйича 9213 та ажрим ҳолати қайд этилган.\nМазкур ажримлардан кейин фарзандларнинг асосий таъминоти фарзандни олиб қолган онанинг (кам ҳолларда отанинг) зиммасига тушади. Фарзандлар учун алимент белгиланган ҳолларда алимент тўловчи ҳар хил баҳоналар билан алимент тўлашдан бўйин товлаган ҳолатлар кам эмас.\nЎзбекистон Республикаси Бош прокуратураси ҳузуридаги Мажбурий ижро бюроси томонидан берилган маълумотларга кўра, 2020 йилнинг 1 июль ҳолатига Мажбурий ижро бюросида иш юритувидаги 992 мингта ижро ҳужжатидан 245 мингдан ортиғи (24 фоизи)ни, 2021 йил 1 март ҳолатига кўра иш юритувидаги 1 миллион 90 мингга яқин ижро ҳужжатларининг 268 мингдан ортиғи (24,6 фоизи)ни алимент тўловларига оид ижро ишлари ташкил қилган.\n2021 йил 1 июль ҳолатига алимент ундириш ҳақидаги ижро ишлари жами 280068 тани ташкил қилиб алимент пуллари мажбурий ижро этиш чораларини қўллаш орқали ундириб келинмоқда. Алимент ундирув бўйича кўрсаткичи юқори вилоятлар: Фарғона — 33346, Самарқанд — 31029 та, Андижон — 31266 та.\nМажбурий ижро бюросига 2020 йилнинг 1 июлгача келиб тушган 58500 га яқин мурожаатнинг 39 мингдан ортиғи, яъни 66 фоизи алиментга оид мурожаатлардир. Шунингдек, 58190 нафарга яқин қарздорлардан ижро ҳужжати бўйича алимент пуллари мажбурий ижро этиш чораларини қўллаш орқали ундириб келинмоқда.\nУкраина «Ижро этиш тўғрисида»ги қонунига кўра, алимент бўйича умумий қарздорлик миқдори тўрт ойда тўланиши лозим бўлган алимент миқдоридан ошиб кетганда, давлат ижрочиси қарздорнинг транспорт воситаларини бошқариш ҳуқуқини алимент тўлови бўйича қарздорлик бартараф этилгунга қадар вақтинча чеклаш ҳуқуқига эга.\nАлимент тўлашдан бўйин товлаган Латвия фуқароларига ҳайдовчилик гувоҳномасидан маҳрум қилиш, автотранспортни давлат рўйхатидан ўтказишни тақиқлаш жорий қилинган. Латвияда алимент тўлаш бўйича қарздорларни ўз мажбуриятларини бажаришга ундаш учун мўлжалланган бир қатор чекловлар мавжуд. Хусусан, транспорт воситаларини бошқариш ҳуқуқини чеклаш, қуролдан фойдаланиш учун бериладиган лицензиядан фойдаланишга тақиқ қўйиш, шунингдек, қимор ўйинлари ташкилотчиларига ўйинларда иштирок этувчи шахсларнинг алимент қарздорлик бўйича реестрда мавжудлигини аниқлаш орқали уларнинг иштирокини чеклаш мажбурияти юкланган. Шунингдек, алимент бўйича қарздорда фарзанди таъминоти учун етарли маблағ ва мол-мулки бўлмаган ҳолатларда уни мажбурий меҳнатга жалб қилиш орқали қарздорлик ундирилади. Латвия «Адвокатура тўғрисида»ги қонунига мувофиқ, алимент тўлови бўйича қарздор жисмоний шахсга қарздорлиги бартараф этилмагунча адвокатлик лицензияси берилмайди.\nРоссия Федерациясининг «Ижро этиш тўғрисида»ги федерал қонунида ижрочи қарорига мувофиқ алимент тўлови бўйича қарздор жисмоний шахснинг транспорт воситасини бошқариш ҳуқуқи вақтинча чекланиши назарда тутилган.\nҚозоғистон «Ижро этиш ва суд ижрочилари мақоми тўғрисида»ги қонунига кўра, суд ижрочиси алиментни ундириш тўғрисидаги ижро ҳужжатларига мувофиқ қарздорлик юзага келганда судга қарздорнинг лицензиялар, рухсатномалар бериш ва махсус ҳуқуқлардан фойдаланишни вақтинча чеклаш тўғрисида тақдимнома киритиш ҳуқуқига эга.\nЮқоридаги таҳлиллар ҳамда хорижий давлатлар тажрибасидан келиб чиқиб айтиш мумкинки, Ўзбекистон ҳудудида юрган қарздорларга самарали таъсир чораси сифатида давлат ижрочиларига алимент тўлови бўйича қарздор жисмоний шахсларнинг транспорт воситасини бошқариш ҳуқуқини қарздорлик бартараф этилгунга қадар вақтинча чеклаш тўғрисида қарор чиқариш ҳамда фаолиятнинг лицензияланадиган турини амалга ошириш ҳуқуқини вақтинча чеклаш тўғрисидаги тақдимнома билан судга мурожаат қилиш ҳуқуқини бериш мақсадга мувофиқдир.\nШунингдек, қонун лойиҳасида мазкур таъсир чоралари қўлланилмайдиган истисно ҳолатлар ҳам киритилган. Хусусан, суд қарорини ижро этиш учун етарли мол-мулк олиб қўйилган тақдирда; агар шундай чеклаш белгиланиши қарздор тирикчилигининг асосий ва қонуний манбаидан маҳрум қилса; агар қарздор биринчи ва иккинчи гуруҳ ногирони бўлса ёки қарздор қарамоғида биринчи ёки иккинчи гуруҳ ногирони ёки ногирон бола деб тан олинган шахсга боғлиқ бўлса; агар қарздорга ижро ҳужжати талабларини бажариш учун кечиктириш ёки бўлиб-бўлиб тўлаш имконияти берилган бўлса; вояга етмаган болалар таъминоти учун алиментлар олдиндан тўланган ёки алимент тўлаш мажбуриятини таъминлаш учун гаров шартномаси тузилган бўлса махсус ҳуқуқларни вақтинча чеклаш қўлланилмайди.\nХулоса қилиб айтганда, ушбу қонун лойиҳасининг қабул қилиниши алимент ундируви билан боғлиқ қарздорликларни камайтириш имконини беради. Хусусан, мамлакатимизда 2021 йилнинг 6 ойи давомида 4 мингдан ортиқ лицензиялар берилган бўлса, ҳайдовчилик гувоҳномасига эга шахслар сони беш миллион нафарга яқинлиги алимент қарздорлиги бўйича транспорт воситасини бошқариш ҳуқуқини, шунингдек, фаолиятнинг лицензияланадиган турини амалга ошириш ҳуқуқини вақтинча чеклаш тарзидаги таъсир чораларининг қўлланиши алимент мажбуриятларининг ўз вақтида бажарилишини таъминлаши мумкин.\nлойиҳа қонун оила алимент қарздорлик


Бўш объектларнинг 21 таси харид қилиниб, 65 таси ижарага олинди\n03.12.2019 | Сон: №140 (2615) |\nЖорий йилнинг 25-29 ноябрь кунлари “Электрон онлайн аукционларни ташкил этиш маркази” ДУК томонидан ташкиллаштирилган электрон онлайн аукцион савдоларда бошланғич баҳоси 1 сўмга тенг қийматдаги бўш турган 21 та давлат мулки объекти сотилди. Аукцион якунларига кўра, ғолиб иштирокчилар 55 млрд. 795 млн. сўм миқдорида инвестиция киритиш ҳамда 298 та янги иш ўрни яратиш мажбуриятини зиммаларига олишди.\nМасалан, Тошкент вилояти, Қибрай тумани, Меҳнат МФЙда жойлашган умумий ер майдони 0,25 гектар, бино майдони 333,96 кв. метрга тенг бўлган маъмурий бино-иншоотлар 322 млн. сўмга сотилиб, аукцион ғолиби 18 ой ичида 1 млрд. сўм инвестиция киритиб, 10 та иш жойи очадиган бўлди.\nАндижон тумани, Куйганёр шаҳарчаси, У.Юсупов кўчасида жойлашган, умумий ер майдони 3,74 гектар, бино майдони 3796,28 кв. метрга тенг бўлган маъмурий бино-иншоотларни 1 млн. сўмга сотиб олган тадбиркор 36 ой ичида 46 млрд. 750 млн. сўм сармоя сарфлаб, 100 кишини иш билан таъминламоқчи.\nЭндиликда онлайн аукцион савдода бўш ётган 188 та давлат мулки объекти турибди.\nЎтган ҳафта, шунингдек, электрон онлайн аукцион савдоларда 65 та давлат мулки объекти ижарага берилди. Масалан, йиллик ижара таянч ставкаси 13,1 млн. сўмга тенг бўлган Тошкент шаҳри, Яккасарой тумани, Ат-Термизий кўчаси, 64-уйда жойлашган нотурар жой бино 45,5 млн. сўмга ижарага берилди.\nЙиллик ижара таянч ставкаси 18,5 млн. сўмга тенг бўлган Қашқадарё вилояти, Қарши шаҳри, Шайхали қўрғонида жойлашган нотурар жой бино 53,8 млн. сўмга ижарага олинди.\nҲозирги пайтда ижарага бериш учун онлайн савдоларда мавжуд давлат мулки объектлари сони 688 тани ташкил этмоқда.


Биринчи чоракда 850 минг долларлик дори эскпорт қилинди\n“Ўзфармсаноат” компанияси жорий йилнинг биринчи чорагида 850 минг АҚШ доллар миқдоридаги дори-дармонни экспорт қилди.\nБу ҳақда маълум қилган uzreport.uz сайти бу сумманинг аввалги йилга нисбатан кўп ёки камлигини очиқламаган.\nҲозирда Ўзбекистонда ишлаб чиқарилган дорилар Туркманистон, Қирғизистон, Россия, Грузия, Озарбайжон, Қозоғистон, Афғонистон, Тожикистон, Молдова, Арманистон, Монголия ва Ироқ –жами 13 давлатга экспорт қилинади.\nШу кунларда Ўзбекистонда йирик фармацевтика ширкатларида текширувлар давом этаяпти.\nЎзбекистон Бош прокуратурасидаги манбанинг матбуотга сиздирган маълумотига кўра, ушбу текширув натижасида мамлакатга хориждан дори-дармонларни импорт қилиш ва мамлакат ичкарисида тиббий маҳсулотларни ишлаб чиқаришда йўл қўйилган қонунбузарликлар бўйича жами 13 та жиноий иш қўзғатилган.\nЎзбекистондаги энг йирик фармацевтика ширкатлари бўлган “Dori-darmon” ва “Pharmed” компанияларининг 16 нафар мулозимига нисбатан жиноий иш қўзғатилган. Тиббий препаратларнинг импорти бўйича давлатга 3 миллиард сўм зарар етказилгани аниқланган.\nАйни пайтда мамлакатдаги йирик фармацевтика ширкатларидаги текширувлар ортидан мамлакат аптекаларида зарурий дори-дармонларнинг тақчиллашиб кетгани кузатилмоқда.


«Чилонзор буюм савдо комплекси» АЖ тарихи\nЎзбекистон Республикаси Давлат мулк қўмитаси Тошкент шаҳар бошқармасининг 1996 йил 23 майдаги 197-ПП-Р-сонли фармойишига асосан, «Буюм ва транспорт воситалари бозори» негизида «Отчопар буюм бозори» ОАЖ ташкил топган.\nЎзбекистон Республикаси Вазирлар Маҳкамасининг 2003 йил 23 январдаги 40-сонли ҳамда Тошкент шаҳар ҳокимининг 2003 йил 28 январдаги 47-сонли қарорига асосан «Отчопар буюм бозори» ОАЖ номи «Чилонзор буюм бозори» ОАЖ номига ўзгартирилди.\n«Чилонзор буюм бозори» ОАЖнинг номи 2011 йил 01 январдан «Чилонзор буюм савдо комплекси» ОАЖ номига ўзгартирилди.\nАсос: Жамиятнинг 2010 йил 31 декабрдаги 85а/ф-сонли буйруғи.\n«Чилонзор буюм савдо комплекси» очиқ акциядорлик жамиятининг акциядорларининг 2014 йил 25 августдаги навбатдан ташқари бўлиб ўтган умумий йиғилиш қарорига асосан «Чилонзор буюм савдо комплекси» акциядорлик жамияти деб номланди.


15:39 / 31.05.2019\nПрезидент Администрацияси ҳузуридаги Ахборот ва оммавий коммуникациялар агентлиги директори ўринбосари Саида Мирзиёева Facebook’даги саҳифасида ягона мактаб формаси бўйича пост қолдирди.\n«Кеча Президентимизнинг Бешта ташаббусини ҳаётга самарали татбиқ этиш масаласини хорижий экспертлар билан муҳокама қилдик. Лойиҳанинг стратегик йўналишлари, чет эл тажрибаси ва ундан фойдаланиш бўйича фикр алмашдик.\nХуллас, бу йўлда барчамиз ҳамжиҳат бўлиб ҳаракат қилишимиз керак. Мутасадди вазирлик ва идоралар мутахассислари томонидан юқоридаги масалалар юзасидан Ҳукуматга тегишли таклифлар киритилди», - деб ёзади С.Мирзиёева.\nБундан олдин, кам таъминланган оила фарзандлари учун харид қилинадиган қишки кийим-бош тўпламлари ўрнига мактаб формаси берилиши таклиф этилганди.\nСаида Мирзиёева: Аёллар ҳуқуқини таъминламай туриб, инсон ҳуқуқларини тўла қарор топтириб бўлмайди\nСаида Мирзиёева Бутунжаҳон аёллар форумида нутқ сўзлади


Чекка ҳудудларда жойлашган мактаб ўқувчилари дарсда устки кийимда ўтирибди (тўплам)\n- 45 йилдан буён сувсиз қийналаётган қишлоқ аҳолисининг мурожаати. Бағдод тумани Дўрмонча қишлоғи аҳолиси ичимлик сувини узоқ қишлоқлардан олиб келишга мажбур. Карантин даврида эса, иложсизликдан “қудуқдаги яроқсиз сувни ичишган”. (видео)\n- Навальний Алишер Усмоновга қарши санкция жорий қилишга чақирди. Россия мухолифати етакчиси Алексей Навальний ғарб давлатларини асли ўзбекистонлик миллиардер Алишер Усмонов ва яна 7 кишига қарши санкция жорий қилишга чақирган. Бу ҳақда 19 январь куни Навальнийнинг сафдоши, Коррупцияга қарши кураш жамғармаси ижрочи директори Владимир Ашурков Фейсбук саҳифасида маълум қилди. (видео)\n- Таниқли ҳофиз Раҳматжон Қурбонов Хоразмда дафн этилди. Таниқли хоразмлик хофиз Раҳматжон Қурбонов 18 январ куни дафн этилди. 1959 йилда Хива шаҳрида санъаткор оиласида таваллуд топган Қурбонов “Лазги” ансамблига раҳбарлик қилган. У сўнгги йилларда Ўзбекистон давлат филармонияси Хоразм вилояти бўлинмаси директори вазифасида фаолият юритиб келган. (видео)\n- ЯНГИ ЎЗБЕКИСТОН: Совуқ ва чироқсиз қолган шифохоналар...Энергетика инқирози Ўзбекистоннинг энг зарур ижтимоий соҳаларини ҳам фалаж ҳолга келтирди. Соғлиқни сақлаш тизими 2020 йилги паднемия даврида кучли зарбага учради. 2021 йилда эса, энергетика инқурозидан азият чекмоқда...(видео)\n- Навальнийнинг қамоққа ташланганини Ғарб ҳукуматлари кескин қоралади. Москва вилоятининг Химки шаҳар суди 17 январь куни Германиядан Россияга қайтган мухолифатчи Алексей Навальнийни 30 кунга ҳибсда қолдириш ҳақида қарор чиқарди. Бу ҳақда Навальнийнинг адвокати Вадим Козев хабар қилди. Унга кўра, Навальний 15 февралга қадар ҳибсда қолади. (видео)


Инсон ўз касбини топганда: «Андижон» клуби футболчилари пахта теримига чиқди\n16:47 / 07.10.2016\n«Андижон» футбол клуби вилоятнинг Избоскан туманидаги пахта даласида пахта теримига чиқди.\nЖурналист Элмурот Эрматов бу ҳолатга киноя билан ёндашган.\n«Андижон» футболчилари пахтага чиқишибди. «Инсон ўз касбини топганда» деган рукн роса тўғри келади мана шу жойига», дея твит қолдирган у твиттердаги саҳифасида.\nЖамоа матбуот хизматининг маълум қилишича, Ўзбекистон миллий терма жамоасининг ЖЧ—2018 йўлидаги ўйинлари сабаб Олий Лигада кичик танаффус юзага келганидан фойдаланган «Андижон» клуби футболчилари, жамоа раҳбарияти, аёллар ва болалар жамоаларининг мураббийлари пахта йиғим-теримида иштирок этди.\n«Бепоён далада клуб раҳбарияти, футболчилар ва ишчи ходимлар ёнма-ён меҳнат қилиб, юртимизнинг пахта хирмонига ўз улушларини қўшишди, деб ёзди жамоа матбуот хизмати. Хабарда, шунингдек, жамоанинг бир қатор аъзолари ҳаёти давомида биринчи бор пахта даласида кўриниш бергани келтириб ўтилган. Якунда эса натижа чакки бўлмади», дейилган хабарда.\nМаълумот учун, ушбу андижонликлар жамоаси 16 клуб иштирок этадиган Олий Лигада сўнгги ўринни эгаллаб турибди.


Россияда коронавирусга қарши дориларнинг клиник синовлари бошланди - 07.04.2020, Sputnik Ўзбекистон\nРоссияда коронавирус даволашда Мефлохин, Гидроксихлорохин ва Копидавир дориларининг қиёсий клиник синовлари бошланди. 07.04.2020, Sputnik Ўзбекистон\n© Sputnik / Владимир Астапкович / Фотобанкка ўтишЛекарство.\nРоссияда коронавирус даволашда Мефлохин, Гидроксихлорохин ва Копидавир дориларининг қиёсий клиник синовлари бошланди.\nТОШКЕНТ, 7 апр — Sputnik. Россияда коронавирус билан оғриган беморларни даволаш учун Мефлохин, Гидроксихлорохин ва Копидавир дориларининг қиёсий клиник синовлари бошланди. Бу ҳақда Федерал биотиббий агентлик матбуот хизмати хабар берди.\nРоссияда “корона”га иммунитет тести тайёрланмоқда\n7 Апрел 2020, 15:12\nСиновлар А. И. Бурназян номидаги Федерал тиббий биофизик марказида COVID-19 ташхиси қўйилган беморларнинг ёзма розилиги билан ўтказилади.\nБаҳорнинг бошида Бутунжаҳон соғлиқни сақлаш ташкилоти Хитойдан тарқалган, COVID-19 касаллигини келтириб чиқарадиган янги коронавируснинг тарқалишини пандемия деб эълон қилди. У билан дунё бўйлаб 1,21 миллиондан ортиқ одам юқтирилди, 67,6 минг киши вафот этди.\nРоссияда коронавирус 7497 кишида (81 субъектда) аниқланди, шундан 494 нафари тузалиб, 58 нафари вафот этди.\nЎзбекистонда касалланганлар 504 кишини ташкил этди. Даволанганлар 30 киши. 2 киши вафот этди.


Йўл – машинаники, йўл чети – «эгалик», пиёда қаердан юрсин? Ўзбекистоннинг эгасиз йўллари ҳақида\nЖамият 17:45 / 06.10.2021 22322\nБугун хоҳ якка тартибда уй-жой қурган жисмоний шахc, хоҳ юридик шахс мақомидаги корхона эгаси бўлсин кўча масаласида хоҳлаганини қиляпти. Истаса, пиёдалар йўлакчасини тўсиб, ўзи эгалик қилаётган бинонинг атрофини кўча четигача панжара билан ўраб олаяпти, хоҳласа, айвон қилиб қўйган. Унга чора кўрадиган ташкилотнинг эса ўзи йўқ.\n2020 йил 11 ноябр куни Kun.uz’да «Ургутдаги «тез ёрдам»га тез бориб бўлмаяпти. Тор йўлни ким кенгайтиради?» сарлавҳали танқидий мақола берилганди. Унда Ургут туман тиббиёт бирлашмасига қарашли туғруқ ва тез тиббий ёрдам мажмуаларига олиб борадиган йўлнинг торлиги, пиёдалар йўлакчаси йўқлиги, оқибатда одамлар (беморлар ҳам) йўлнинг қатнов қисмидан юришга мажбур бўлаётгани танқид қилинганди. Шунингдек, бу ҳолат туғруқ ва тез тиббий ёрдам мажмуаларига бемор олиб келаётган тез тиббий ёрдам машиналари ҳамда бошқа ҳайдовчиларининг ҳаракатланишига халақит бераётгани айтилганди.\nУргутдаги касалхона атрофида йўлнинг бир тарафи бўлмиш пиёдалар йўлакчаси ўрни аҳоли вакиллари томонидан, иккинчи тарафи эса туман тиббиёт бирлашмаси томонидан панжара билан ўраб олинган. Ўшанда мақола ёзилиши арафасида туман тиббиёт бирлашмаси раҳбари Дилшод Тоғаев ҳолат юзасидан изоҳ берган ва туман тиббиёт бирлашмаси аввалдан эгалик қилиб келган ҳудудни панжара билан ўраб олганини айтган.\nМақола эълон қилингач, Ургут туман ҳокимлиги унга муносабат билдирган ва ҳолат бўйича ишчи гуруҳ тузилгани, тез орада туғруқ ва тез тиббий ёрдам мажмуаларига кирадиган йўлда пиёдалар йўлакчаси очиб қўйилиши айтилганди. Муносабатда Ургут шаҳрининг бош режасига кўра, тез тиббий ёрдам ва туғруқ мажмуаларига кирадиган йўл 20 метр қилиб кенгайтирилиши, бу масалада пиёдалар йўлакчаси ўрнини эгаллаб олган фуқароларга огоҳлантириш берилгани ва улар беш иш кунида ноқонуний қурилмаларни бузиб олиши маълум қилинган.\nМана, қарийб бир йил вақт ўтди ҳамки пиёдалар йўлакчаси ҳам очилмади, йўл ҳам кенгайтирилмади. Бу ерда ҳаммаси аниқ ва равшан: фуқаролар йўлнинг бир қисмини ноқонуний тарзда эгаллаб олган, лекин орадан шунча вақт ўтса ҳам, уларга чора кўрадиган, йўл четидаги пиёдалар йўлакчасини очиб қўядиган мард топилмаяпти. Ўзбекистондаги маҳаллий ҳокимликлар эса гапдан нарига ўтмаслиги янгилик эмас.\n2020 йил 17 декабр куни Kun.uz’да «Яккабоғда нега йўлнинг ҳимоя майдонига кирувчи жой аукционга чиқариб юборилди?» сарлавҳаси билан танқидий мақола эълон қилинди. Мақолада Яккабоғдаги Қўтонбой қишлоғида жойлашган 51-мактаб олдида, йўл ёқасидаги жой аукционда нотўғри сотиб юборилгани танқид остига олинганди. Сотувга чиқарилган ва тадбиркорлардан бири сотиб олган жой йўлнинг ҳимоя ҳудудига (қизил чизиққача бўлган масофа) кириши маълум бўлганди.\nМақола эълон қилингач, Қашқадарё вилояти кадастр бошқармаси муносабат билдирган ва унда ҳақиқатан 51-мактаб олдидаги йўл ёқаси ноқонуний тарзда аукционга чиқариб юборилганини маълум қилганди.\n«Ҳозирда ушбу ер майдонида қурилиш ишларини амалга ошириш мақсадга мувофиқ эмаслиги аниқланган. Бунга сабаб ушбу аукцион савдосига қўйилган новвойхона биноси қуриш учун ажратилаётган ер майдони мактаб ёнида жойлашган, шаҳарсозлик нормаларига тўғри келмайди ҳамда йўлнинг ҳимоя қисмида жойлашган.\nAйни пайтда ҳолат юзасидан туман ҳокимига ва Қўтонбой қишлоғи жойлашган секторга раҳбарлик қиладиган ИИБ бошлиғига 51-мактаб ҳудудига туташ кўча ёқасида жойлашган ер қонунларга зид равишда аукционга чиқарилгани ва аукцион ғолибига Қўтонбой қишлоғининг бошқа қисмидан ер ажратиб берилиши лозимлиги ҳақида сўровнома киритилган», дейилганди муносабатда.\nТўғри англадингиз, бу ерда ҳам ҳеч қандай ўзгариш бўлмади. Ўзбекистонда маҳаллий ҳокимликларнинг танглайи гап билан кўтарилгани, улар фақат гапиришни билишини навбатдаги марта эслатиб ўтиш ўринли. Ҳа, Яккабоғда ҳам юқоридаги муаммо бўйича ҳеч нарса бўлмади. Ноқонуний тарзда савдога чиқарилган бир парча ер муаммосини на ҳокимият, на бошқа ташкилотлар ҳал қила олмади ва тадбиркор бино деворларини кўтарди. Ҳозирги кунда унинг томини ёпиш ҳаракатида.\nЮқорида йўл билан боғлиқ иккита мисол келтирдик. Аслида эса Ўзбекистонда йўлнинг ҳимоя майдонини (қизил чизиққача бўлган масофа) ёки пиёдалар йўлакчасининг ўрнини эгаллаб олиш авж олган ва бунга чора кўрадиган ташкилотнинг ўзи йўқ. Аслида бор, лекин давлат идораларининг қўлидан келадиган фақат гап, гап, гап. Дунёда одамлар коинотга бозорга боргандай чиқиб юрганда биз ҳамон «пешеходга жой қани?» деб юрибмиз.\nҲеч бир ташкилотга йўл четини ноқонуний эгаллаб олган фуқарога ёки ташкилотга тўғридан тўғри чора кўриш ваколати берилмаган. Ҳарҳолда Ургутдаги ҳолат бўйича суриштирув олиб бораётганимизда туман ҳокимлиги қошидаги архитектура бўлими ходими вазиятга шундай изоҳ берган. Унинг айтишича, Ўзбекистонда турли аҳамиятга эга бўлган йўлларнинг ҳимоя майдони ёки уларнинг четидаги пиёдалар йўлакчаси кимлардир томонидан эгаллаб олинса, бундай ҳолатда туман (ёки шаҳар) ҳокимлиги ҳузурида тегишли ташкилотлар вакилларидан иборат ишчи гуруҳ тузилади. Ишчи гуруҳ ўрганиб чиққандан кейин масала бир ёқлик қилинади.\nҲокимиятдагиларнинг иши «бошидан ошиб-тошиб ётганда», уларнинг бундай масалаларни ҳал қилиш учун ишчи гуруҳ тузишга ва муаммони ҳал қилишга вақти бўлармикин? Қолаверса, Ургутдаги ҳолатни кўряпмиз, аксарият ҳолларда ишчи гуруҳ қарорлари ҳам фуқаролар томонидан бажарилмайди. Ахир чиқарган қарори бажарилиши учун ташкилот одамлар олдида ҳурматга эга бўлиши керак.\nБугун Ўзбекистондаги исталган аҳоли пунктида, ҳатто бир пайтлар режа асосида уйлар қурилган йирик шаҳарларда ҳам кейинчалик одамлар томонидан пиёдалар йўлакчаси турли йўллар билан эгаллаб олинганига гувоҳ бўлиш мумкин. Туман марказларида ва қишлоқ жойларида эса вазият янада ёмонроқ. Айниқса аҳоли зич жойлашган ҳудудларда одамлар пойдеворни шундоқ кўча четидан қуйиб, пиёдалар йўлакчасининг ўрнидан уй ёки бошқа бинонинг деворини кўтарган.\nТўғри, кимдир кўча чиқиб кетганда туман йўллардан фойдаланиш корхонаси, ободонлаштириш бўлими, ҳаттто маҳалла раислари ҳам ҳокимиятга билдирги билан чиқиб, муаммо чуқурлашиб кетмасидан ечимини қилса бўлади. Аммо юқорида ёзилгандай ҳар бир ҳолат учун ишчи гуруҳини тузиш, кўча ҳудудини эгаллаб олганларга чора кўриш, кўчанинг ҳаққини ўрнига қайтариш учун нафақат ҳокимиятдагиларнинг, балки бошқаларнинг ҳам вақти йўқ.\nУргутдагига ўхшаб натижа бўлмагандан кейин туман йўллардан фойдаланиш корхонаси ёки ободонлаштириш бўлими муаммони кўрса ҳам қўл силтаб кетаверади. Қолаверса, бугун бу икки ташкилотнинг халқ орасида обрўси ҳавас қилгулик эмас. Йўл четини эгаллаб олганлар эса осонликча «жон бермайди» ҳам. Бунга Ургутдаги тез тиббий ёрдам ҳамда туғруқ бўлимларига кирадиган йўлнинг тўсиб олингани мисол. Одамлар ҳаётини яхшилашга масъул бўлган ва шу учун давлат бюджетидан маош олаётганлар эса бу муаммони ҳал қилишни ортиқча бош оғриқ деб билмоқдалар. Бу кетишда эса йўллар ҳали бери эгалик бўлмайди...\nҒайрат Йўлдош, Kun.uz мухбири\n08:11 / 01.12.2021 7830


Ацекард – medu.uz – Дорилар ҳақида маълумотлар ўзбек тилида\nHome Йўриқномалар Ацекард\nПрепаратнинг савдо номи: Ацекард\nТаъсир этувчи модда (ХПН): ацетилсалицил кислотаси.\nДори шакли: ичакда эрурвчан қобиқ билан қопланган таблеткалар.\nёрдамчи моддалар: повидон, маккажўхори крахмали, микрокристаллик целлюлоза, магний стеарати, тальк, сут қанди.\nқобиғининг таркиби: 30% полиакрилат дисперсияси, тальк, пропиленгликоль, титан двуокиси.\nТаърифи: оқ ёки деярли оқ рангли, думалоқ икки ёқлама қавариқ, қобиқ билан қопланган таблеткалар.\nФармакотерапевтик гуруҳи. Антиагрегантлар.\nАТХ коди: N02BA01\nАцетилсалицил кислотасининг (АСК) антиагрегант таъсир механизмини асосида циклооксигеназа (ЦОГ-1) ни қайтмас ингибирланиши ётади, бунинг натижасида тромбоксан А2 ни синтези блокланади ва тромбоцитлар агрегацияси бостирилади.\nЎртача дозаларда АСК шунингдек антиагрегацион (антитромбоген) простагландин – простациклин (ПГI2) ва бошқа антиромботик простагландинлар (ПГЕ1, ПГД2 ва ҳоказолар) биосинтезини хам ингибирлайди. Бундан ташқари, АСК қон томирлари эндотелийсидан простациклинни ажралиб чиқишига ёрдам беради ва III ва IV тромбоцитар омилларни ажралиб чиқиши ва фаоллашувига сусайтирувчи таъсир кўрсатади.\nАнтиагрегант самараси препаратни ҳатто кичик дозалари қўлланганидан кейин ҳам ривожланади ва бир марта қабул қилгандан сўнг 7 сутка давомида сақланади. АСК тромбоцитлар агрегациясини сусайтиришининг яна бошқа механизмларига ҳам эга деб ҳисобланади.\nДаволашни (бошқа антиагрегантлар билан бўлгани каби) гемостаз кўрсаткичларини назорати остида ўтказилади ва зарурати бўлганида шахсий дозани тўғриланади (кунига 0,325 г дан ошмаслиги керак).\nАСК дозасини ошириш (кунига 0,5 г ва ундан ортиқ), (айниқса уни узоқ вақт қўлланганда) акс самарага (проагрегацион самарага) (простациклинни биосинтезини тормозланиши туфайли) олиб келиши мумкинлигини ҳисобга олиш лозим.\nИчга қабул қилинганидан сўнг АСК меъда-ичак йўлларидан (МИЙ) тез ва тўлиқ сўрилади. АСК сўрилиш вақтида қисман метаболизмга учрайди. Сўрилиш вақтида ва сўрилганидан сўнг АСК, асосан, жигарда ферментлар таъсирида, кўпчилик тўқималарда ва сийдикда аниқланадиган фенилсалицилат, салицил кислота глюкурониди ва салицилурат кислотаси каби метаболитларини ҳосил қилиб, метаболизмга учрайдиган асосий метаболити – салицил кислотасига айланади. Аёлларда метаболизм жараёни секинроқ кечади (қон зардобидаги ферментлар фаоллиги камроқ).\nҚон плазмасида АСК нинг максимал концентрациясига ичга қабул қилинганидан кейин 10-20 минут ўтгач, салицил кислотасининг концентрациясига эса – 0,3-2 соат ўтгач эришилади.\nТаблеткалар кислотага чидамли қобиқ билан қопланганлиги сабабли, АСК меъдада эмас (қобиғи препаратни меъдада эришини самарали блоклайди), балки ўникки бармоқ ичакнинг ишқорий муҳитида ажралиб чиқади. Шундай қилиб, ичакда эрувчи қобиқ билан қопланган таблеткалар шаклидаги АСК ни сўрилиши одатдаги (қобиқсиз) таблеткаларга қараганда 3-6 соатга секинлашган.\nСалицил кислотасини чиқарилиши дозасига боғлиқ, чунки унинг метаболизми ферментатив тизимнинг имкониятлари билан чекланган. Ярим чиқарилиш даври АСК кичик дозаларда қўлланганида 2-3 соатдан, юқори дозаларда (ацетилсалицил кислотасининг оғриқни қолдирувчи восита сифатида қўлланадиган одатдаги дозалари) қўлланганида 15 соатгача вақтни ташкил қилади. Бошқа салицилатлардан фарқли равишда препарат кўп марта қўлланганида гидролизланмаган АСК қон зардобида тўпланади. Салицил кислотаси ва унинг метаболитлари буйраклар орқали чиқарилади. Буйраклар фаолияти нормал бўлган пациентларда препаратнинг бир марталик дозасини 80-100% буйраклар орқали 24-72 соат давомида чиқарилади.\n– Хавф омиллари (масалан, қандли диабет, гиперлипедемия, артериал гипертензия, семизлик, чекиш, кексалик ёши) мавжудлигида ўткир миокард инфаркти ва такрорий миокард инфарктини олдини олиш.\n– Ностабил стенокардия.\n– Инсультни олдини олиш (шу жумладан бош мия қон айланишини ўткинчи бузилишлари бўлган пациентларда).\n– Қон томирлардаги операциялар ва инвазив аралашувлардан (масалан, аортокоронар шунтлаш, уйқу артерияларни эндартерэктомияси, артериовеноз шунтлаш, тож артерияларни ангиопластикаси ва стентлаш, уйқу артерияларни ангиопластикаси) кейинги тромбоэмболияларни олдини олиш.\n– Чуқур веналар тромбози ва ўпка артерияси ва унинг шохларининг тромбоэмболиясини (шу жумладан, катта жарроҳлик аралашувлари натижасида узоқ муддат иммобилизация қилинганида) олдини олишда қўлланади.\nАцекард таблеткаларни овқатдан олдин, кўп миқдордаги суюқлик билан бирга, суткада 1 марта қабул қилиш керак. Ацекард узоқ муддат қўллаш учун мўлжалланган. Даволашнинг давомийлиги шифокор томонидан белгиланади.\nТакрорий миокард инфарктини олдини олиш ва ностабил стенокардия: суткада 100-300 мг.\nОвқат ҳазм қилиш тизими томонидан: кўнгил айниши, жиғилдон қайнаши, қусиш, қорин оғриғи; меъда ва ўникки бармоқ ичак шиллиқ қаватининг яраси; меъда ва ўникки бармоқли ичакнинг перфоратив яралари, меъда-ичак қон кетишлари, жигар фаолиятини «жигар» трансаминазалари фаоллигини ошиши билан бирга ўткинчи бузилиши.\nҚон яратиш тизими томонидан: АСК ни буюриш тромбоцитлар агрегациясига АСК ни ингибирловчи таъсири оқибатида юқори қон кетиш ҳавфи билан кечади, анемия.\nАгарда кўрсатилган ножўя самаралари оғирлашса, ёки Сиз йўриқномада кўрсатилмаган ҳар қандай бошқа ножўя самараларни сезган бўлсангиз, бу ҳақида шифокорга хабар беринг.\nАСК га ўта юқори сезувчанлик, МИЙ ни эрозив-ярали шикастланишлари (зўрайиш босқичидаги), меъда-ичак қон кетишлари, геморрагик диатез, салицилатларни қабул қилиш оқибатида индукцияланган бронхиал атма, бронхиал астма, бурун ва буруннинг ёндош бўшлиқларини қайталанувчи полипози ва АСК ни ўзлаштиролмасликни тўлиқ ёки тўлиқ бўлмаган қўшилиши, яққол буйрак етишмовчилиги (креатинин клиренси (КК) 30 мл/мин дан кам), яққол жигар етишмовчилиги (Чайлд-Пью шкаласи бўйича В ва С синфи), сурункали юрак етишмовчилиги (NYHA таснифи бўйича III-IV функционал синфи), ҳафтада 15 мг ва ундан ортиқ дозада метотрексат билан бир вақтда қабул қилиш, ҳомиладорлик (I ва III уч ойлиги), лактация даври, 18 ёшгача бўлган болалар, лактоза танқислиги, лактозани ўзлаштиролмаслик, глюкоза-галактозани кам сўрилиши.\nАгарда Сизда юқорида санаб ўтилган касалликлардан бири бўлса, препаратни қабул қилишдан олдин албатта шифокор билан маслаҳатлашинг.\nЭҳтиёткорлик билан: подаграда, гиперурикемияда, чунки АСК кичик дозаларда сийдик кислотасини чиқарилишини пасайтиради; АСК кичик дозаларда подаграга мойиллиги бўлган (сийдик кислотани экскрецияси паст бўлган) пациентларда уни қўзғатиши мумкинлигини инобатга олиш керак; меъда ва ўникки бармоқ ичак яра касаллиги ёки меъда-ичак қон кетишларида (анамнезида); жигар фаолиятини бузилишида (Чайлд-Пью шкаласи бўйича А синфи); буйраклар фаолиятини бузилишида (КК 30 мл/мин дан юқори); бронхиал астмада, нафас йўлларининг сурункали касалликларида, пичан иситмасида, бурун полипозида, дори воситаларига аллергик реакцияларда; метотрексатни ҳафтада 15 мг ва ундан кам дозада бир вақтда қабул қилишда; антикоагулянтлар билан йўлдош даволашда, ҳомиладорлик (II уч ойлигида); режалаштирилаётган жарроҳлик аралашувида (шу жумладан, катта бўлмаган, масалан, тишларни экстракция қилиш), чунки АСК препарат қабул қилинганидан сўнг бир неча кун давомида қон кетишига мойилликни чақириши мумкин.\n– гепарин ва билвосита антикоагулянтларни тромбоцитларнинг фаолиятини бузилиши ва билвосита антикоагулянтларни оқсиллар билан боғидан сиқиб чиқариши ҳисобига;\nАСК урикозурик препаратлар – бензбромарон (сийдик кислотасини буйрак найчалари орқали экскрециясини рақобатли бостириши оқибатида урикозурик самарасини пасайиши), ангиотензин айлантирувчи фермент (ААФ) нинг ингибиторлари (томирларни кенгайтирувчи таъсирга эга бўлган простагландинларни ингибирланиши натижасида калава фильтрацияси тезлигини дозага боғлиқ равишда пасайиши, мос равишда гипотензив таъсирини сусайиши кузатилади), диуретиклар (АСК нинг юқори дозалари билан бирга қўлланганида буйракларда простагландинларнинг синтезини пасайиши натижасида калава фильтрацияси тезлигини пасайиши кузатилади) нинг таъсирини сусайтиради. Тизимли глюкокортикостероидлар (ГКС) салицилатларнинг элиминациясини кучайтириб, уларнинг таъсирини сусайтиради.\nТромбоцитлар агрегациясига АСК ни ингибирловчи таъсири препаратни қабул қилгандан сўнг бир неча кун давомида сақланади, шу сабабли жарроҳлик аралашуви вақтида ёки операциядан кейинги даврда қон кетиш ҳавфи ошиши мумкин. Жарроҳлик аралашуви вақтида қонувчанлик бутунлай бартараф қилиш зарурати бўлганида операция олди даврида имкони борича АСК қўллашни тўлиқ бекор қилиш керак.\nҲомиладорликни биринчи 3 ойлигида салицилатларнинг катта дозаларини қўллаш ҳомилада ривожланиш нуқсонлари (танглай ёриқлари, юрак нуқсонлари) тез-тезлигини ошишига олиб келади. Ҳомиладорликнинг I уч ойлигида салицилатларни буюриш мумкин эмас. Ҳомиладорликнинг II уч ойлигида салицилатларни фақат ҳомила учун хавф ва она учун фойдани жиддий баҳолаш билан буюриш мумкин, бунда дозаси суткада 150 мг дан ошмаслиги ва қисқа муддат қўллаш афзал.\nАвтомобилни бошқариш/механизмлар билан ишлаш қобилиятига таъсири.\nАцекард препаратини қабул қилиш вақтида транспорт воситалари ва механизмларни бошқаришда ва диққатни юқори жамлаш ва психомотор реакциялар тезлигини талаб қилувчи бошқа потенциал ҳавфли фаолият турларини бажаришда эҳтиёткорликка риоя қилиш керак.\nДозани ошириб юборилиши айниқса кекса ёшли пациентларда хавфлидир.\nДаволаш: меъдани ювиш, фаоллаштирилган кўмирни кўп марта қабул қилиш, жадаллаштирилган диурез, сув-электролит мувозанати ва кислота-асос ҳолатини тиклаш.\n– респиратор алкалоз компенсацияланган метаболик ацидоз билан бирга;\n– юрак-томир тизими томонидан бузилишлар: юрак ритмини бузилиши, артериал босимни пасайиши, юрак фаолиятини сусайиши;\n– сув-электролит мувозанатини бузилиши: дегидратация, гипокалиемия, гипернатриемия, гипонатриемия билан характерланувчи буйраклар фаолиятини олигуриядан буйрак етишмовчилигигача бузилиши.\n– гематологик бузилишлар: тромбоцитлар агрегациясини ингибирланишидан коагулопатияларгача, протромбин вақтини узайиши, гипопротромбинемия;\nДаволаш: дарҳол шошилинч ёрдам кўрсатиш учун махсус бўлимларга госпитализация қилиш – меъдани ювиш, фаоллаштирилган кўмирни кўп марта қабул қилиш, жадаллаштирилган диурез, гемодиализ, сув-электролит мувозанати ва кислота-асос ҳолатини тиклаш, симптоматик даволаш. Ишқорий диурезни ўтказишда рН қийматини 7,5 ва 8 оралиққа етказишга эришиш керак. Жадаллаштирилган ишқорий диурезни плазмада салицилатларнинг концентрацияси катталарда 500 мг/л (3,6 ммоль/л) ва болаларда 300 мг/л (2,2 ммоль/л) ни ташкил қилганда ўтказиш керак.\nИчакда эрувчан қобиқ билан қопланган 50 мг, 100 мг ва 300 мг дан таблеткалар, №10, №20, №30, №100.


Аҳоли эътиқодини ҳужжатда кўрсатиши шарт - Fitrat.uz\nБош саҳифа / Хабарлар / Аҳоли эътиқодини ҳужжатда кўрсатиши шарт\nАҳоли эътиқодини ҳужжатда кўрсатиши шарт\nMart 13, 2018\tАҳоли эътиқодини ҳужжатда кўрсатиши шартda fikr bildirishni o'chirish 186 Кўришлар\nПокистонда аҳоли қайси динга эътиқод қилишини ҳужжатда кўрсатиши шарт эканлиги белгилаб қўйилди. Бундай қарор Исломобод Олий суди томонидан чиқарилди. Унга кўра, мамлакатнинг барча фуқаролари расмий ҳужжатларда, хусусан, паспорт, туғилганлик ҳақидаги гувоҳнома ва ҳатто сайловчилар рўйхатида ҳам эътиқод қиладиган динини кўрсатишга мажбурдирлар. Эндиликда Покистон аҳолиси давлат ташкилотларига ишга қабул қилинаётганда ҳам дини ҳақида маълумот бериши шарт.\nСуднинг мурожаатномасида таъкидланишича, мамлакат Конституцияси эътиқод эркинлигини кафолатлайди, шу билан бирга, фуқаролар давлатга нисбатан содиқ бўлиш, қонун-қоидага риоя қилиш мажбуриятига ҳам эгалар. Суднинг фикрига кўра, эътиқод қиладиган динини айтишдан бўйин товлаш, ушбу модданинг бузилиши, яъни “давлатга хиёнат қилиш” деб топилиши мумкин.\nБу орада, Покистон инсон ҳуқуқлари бўйича комиссияси ушбу қарорни “жуда хавфли” деб атади. Ҳуқуқ ҳимоячилари бу диний асосга кўра зўравонликларни келтириб чиқариши мумкинлигидан хавотирда. Freedom House ва Human Rights Watch халқаро ҳуқуқни муҳофаза қилувчи ташкилотларнинг ҳисоботида берилган хабарларга кўра, ҳозирги кунда Покистонда диний жиҳатдан озчиликни ташкил этадиганлар радикаллар томонидан доимий таҳқирлаш ва ҳужумларга дучор бўлмоқда.\nАввалги Мусулмонлар ҳукуматдан ёрдам сўрашмоқда\nКейинги Ҳақиқий саодатни излаганларга…


Қозоғистоннинг Жамбул вилоятида 7 февраль куни юз берган этник можарода 10 киши ўлди. Бу ҳақда Қозоғистон Ички ишлар вазирлиги маълумот берди.\nИжтимоий тармоқларнинг қозоқ сегментида 7 февраль куни кечки пайтда Қозоғистоннинг Жамбул вилояти Қўрдой туманига қарашли Масанши овулида маҳаллий аҳоли ўртасида юзага келган катта жанжал ҳамон муҳокама қилинмоқда.\nҚозоғистон президенти Қосим-Жўмарт Тўқаев ҳозиргача ушбу можаро юзасидан икки марта ўз муносабатини билдирди.\nМарказий коммуникация хизматида бўлиб ўтган матбуот анжуманида ички ишлар вазири Ерлан Турғумбоев мазкур жанжалга боғлиқ ҳодисалар ҳақида хабар берган.\nВазирнинг айтишича, жанжал пайтида саккиз киши ҳалок бўлган, қирқдан ошиқ кишига эса турли даражада тан жароҳатлари етказилган.\nАйни чоғда ушбу воқеага юзасидан «безорилик» ва «одам ӯлдириш» моддалари бўйича жиноят иши қўзғатилган.\nМавжуд маълумотларга қараганда, қозоқ-дунган можаросида 30 дан зиёд уй-жой, 15 та савдо дўкони, 23 та автотранспорт ёндирилган.\nТезкор гуруҳ ишлари натижасида 47 нафар шубҳали шахс ҳибсга олинган, улардан икки нафаридан қурол-яроғлар мусодара этилган.\nТартибни назорат қилиш мақсадида мазкур туманга полиция ходимлари ва Миллий гвардия сафарбар этилган.\n– Исёнчилар ва гувоҳлар қўзғалонни видеога тушириб, ижтимоий тармоқларда тарқатган. Шу билан бирга, фуқароларни қонунларга зид ҳаракатлар содир этишга даъват қилган. Шундан кейин жанжал бўлаётган жойга қўшни қишлоқлардан 300 га яқин одам келган. Безорилар бир-бирига тош отган, металл ашёлардан фойдаланган, шунингдек, қурол-яроғлар ишлатган, – дейди Ерлан Турғумбоев.\nОқ ўрданинг расмий сайтида давлат раҳбарининг қозоқ-дунган можаросига оид баёноти эълон қилинди. Унда бундай дейилади:\n«Бу вазиятдан жанжалкашлар ўз мақсадида фойдаланишди. Афсуски, бу воқеа пайтида инсон ўлими кузатилди. Мен вафот этган фуқароларнинг оила аъзоларига таъзия билдираман. Жароҳатланганларнинг тезроқ соғайиб кетишига тилакдошман.\n…Жамбул вилояти ҳокими билан биргаликда ҳалок бўлганларни дафн қилиш, жароҳатланганларга ёрдам кўрсатиш чора-тадбирлари ташкиллаштирилади. Шунингдек, вазиятни барқарорлаштириш ишлари билан шуғулланилади. Жамоат тартибини бузганлар аниқланиб, жиддий жавобгарликка тортилади. Давлатимиз манфаатларига зарар, миллатлараро аҳил-иноқлигимизга дарз етказган ва сохта хабарлар тарқатган фуқаролар қонун олдида жавоб беради», дейилган.\nИжтимоий тармоқларда қозоқ-дунган можароси ҳам худди бундан олдин рўй берган жанжаллар каби бошқа диаспора вакилларининг қонунларга бўйсунмай тартибсизликлар содир этишлари туфайли юзага келди, деган фикрлар янграмоқда.\nШунингдек, бу жанжалда “улуғ рус оғалар”имизнинг қўли борлигига доир фикрлар ҳам илгари сурилмоқда.\nОАВда ёритилган хабарларга таянилса, бу сафар ҳам Қўрдой туманида аллақандай фуқаролар полицияга бўйсунмасдан, уларга куч ишлатган.\nБу фуқароларнинг мазкур туманда яшовчи этник дунганлар эканлиги айтилмоқда. Бундан нафратланган маҳаллий аҳоли дунганларга қарши оммавий жанжалга отланишган. Буни маҳаллий полиция ходимлари ҳам тасдиқлаган.\nКейинги пайтларда Қозоғистонда миллатлар ўртасида жанжаллар тез-тез рўй бермоқда. Бунга Павлодар вилояти Кереку шаҳридаги қозоқ-рус, Олмаота вилояти Челак туманидаги қозоқ-уйғур, Туркистон вилояти Сайрам тумани Қорабулоқ қишлоғидаги қозоқ-ўзбек, Олмаота вилояти Энбекшиқозоқ тумани Маловодное ва Қозатком овулларидаги қозоқ-чечен можаролари мисол бўла олади.\nДунганлар исломни қабул қилган хитойликлардир. Дунган сўзи туркчада ўзгарган¸ эврилган ëки тескари айланган деган маъно беради. Дунганлар Қирғизистонда, Қозоғистонда ва Ўзбекистонда яшайди. Қозоғистоннинг Жамбул вилоятида 50 мингга яқин дунган бор.\ndata-title="Расмийлар “муштлашув” деб атаган воқеа қозоқ-дунган можаросими?" data-description="<!-- wp:paragraph --> <p>Қозоғистоннинг Жамбул вилоятида 7 февраль куни юз берган этник можарода 10 киши ўлди. Бу ҳақда Қозоғистон Ички ..." data-image="https://eltuz.com/wp-content/uploads/2020/02/r6247898.jpg" data-url="https://eltuz.com/video/212823/" data-services="facebook,odnoklassniki,twitter,telegram" data-counter="ig">


Болалар мебелини буюртма асосида тайёрлаймиз. Ташкент | adsuze-furni\nпоиск мебели и предметов интеръера по запросу "Болалар мебелини буюртма асосида тайёрлаймиз." в городе Ташкент\nБолалар мебелини буюртма асосида тайёрлаймиз.\nБуюртма асосида мебел сиз истаган дизайнда.\nИсталган турдаги мебелга бизда буюртма беришингиз мумкин. Сизнинг хохишингизга к,араб тайёрлаб берамиз. Сифати юк,ори даражада, прфессионал усталар томонидан хизмат курсатилади! Буюртма асосида барча турдаги мебель. - Ошхона мебели - Етокхона мебели - Болалар мебели - Дахлиз мебели - Офис ва бошка турдаги мебелларни сифатли ва арзон нархларда ясаймиз. Уй учун. Офис учун. Магазинлар учун. Каф ва Ресторанлар учун. Салонлар учун ва х.к. мебелларини ишлаб чикарамиз. Матреиал тури ва ранги сизнинг танловингиз асосида. Улчаш, 3D дизайн, етказиб бериш, йигиб уртаниш бепул. Сифатига жавоб берамиз. Кунгирок килинг. Танлашда адашманг.\nОшхона мебеллари буюртма асосида сифатли\nБуюртма асосида хар хил мебеллар ясаймиз, сифатли хам арзон. Бизда ошхона, етокхона, дахлиз, болалар хонаси, офислар учун, витриналар ясаймиз. Сифатига кафолат берамиз. Исталган усулда тулов амалга оширамиз. Под Шпон 210 - показать телефон - Акрил 140 - показать телефон - ЛМДФ 120 - показать телефон - ЛДСП 110 - показать телефон -\nСизга мебель керакми? Лекин, узингизга мос ёкадиган мебель топилмаяптими?! Унда биз сизга бу борада ёрдам берамиз. Исталган турдаги мебелга бизда буюртма беришингиз мумкин. Сизнинг хохишингизга к,араб тайёрлаб берамиз. Сифати юк,ори даражада, прфессионал усталар томонидан хизмат курсатилади!\nСифатли мебел буюртма асосида ясаймиз.\nБуюртма асосида заказга пвс материалдан мебель ясимиз\n+ 998 - показать телефон - или + 998 - показать телефон -\nЗаказга буюртма асосида сизнинг дидингизга мос равишда\nБуюртма асосида сифатли хамда арзон нархларда мебеллар, сиз истаган дизайнда, барча турдаги мебеллар. Сифатига кафолат берамиз 8 йил. Урнатиш доставкаси улчашлари бупул. Тулов исталган усулда амалга оширилади.\nБуюртма юмшоқ мебель\nДиққат акция! Baxtli.uz акция эълон қилади! 8 март кунига қадар "Chester" услубида ясалган диван ва 2 кресло харид қилинг ва биз Сизга журналлар учун столни (журнальный столик) совға қиламиз (нархи 500.000 сўм). 28 февралгача буюртма берсангиз журнал столига қўшиб кресло ёки диванда ўтирганингизда оёқларингизни қўйиб ўтириш учун пуфик ҳам совға қиламиз! Мурожат учун телефон: ( 945 - показать телефон - Бизга уланинг: facebook.com/baxtli.uz ,\nБюртма асосида мебель таёрлаймиз\nАсалом алейкум азизлар биз мебель сохаси буйича хар кандай мебельни киска вакт ичида бюртмангизни обориб урнатиб берамиз\nЗаказ асосида диван ва креслолар учун чехоллар тикамиз\nДиван ва креслоларингизни бизнинг чехолларимиз ердамида кир булишдан сакланг\nБуюртма асосида Мебель Ангрен\nБуюртма асосида мебеллар Ташкент\nВольер. КАФАС. БУЮРТМА Асосида!\nПродам матрас противопролежный от прлежни Ташкент\nШкаф-сервант продается Ташкент\nБОЛАЛАР мебелари таёрлеймиз заказга!


Таниқли урбанист Аркадий Гершман Тошкент ва Самарқандга ташриф буюради – Газета.uz\nФото: Аркадий Гершманнинг шахсий архиви.\nТаниқли урбанист Аркадий Гершман Тошкент ва Самарқандга ташриф буюради\nШаҳарни планлаштириш бўйича таниқли россиялик мутахассис Аркадий Гершман Ўзбекистон шаҳарлари инфратузилмалари ҳолатини ўрганиб, ўз тавсияларини беради.\nLotinchada 1 феврал 2018, 13:08 Жамият\nАркадий Гершман — «Одамлар учун шаҳар» ва «Веломосква» оммабоп лойиҳалари муаллифи. Интернет фойдаланувчилари уни россиялик таниқли блогер Илья Варламовҳамда Илья Варламов ва Максим Кацнинг «Шаҳар лойиҳалари» шаҳарларни ривожлантириш жамғармаси билан ҳамкорлик юзасидан яхши танийди.\nЎзбекистонга уч кунлик ташрифи чоғида Аркадий Гершман «Газета.uz» муаллифи Никита Макаренко билан Тошкент ва Самарқанд шаҳар инфратузилмасини ҳамда унинг замонавий шаҳар стандартларига мувофиқлигини батафсил ўрганади.\nАркадий Гершман кўчалар ва йўллар, жамоатчилик жойларининг ҳозирги ҳолати билан танишади, шунингдек, шаҳарлардаги жамоат транспорти тизими ҳолатини ўрганади.\nБарча кузатишлар, тавсиялар ва амалий ечимлар февраль ойи давомида «Газета.uz"нинг «Орзудаги Тошкент» лойиҳаси доирасида эълон қилиб борилади.\nКузатувлар тафсилотлари, тавсия ва амалий ечимлар февраль ойида «Газета.uz"нинг махсус лойиҳаси доирасида ёритиб борилади.\nАркадий Гершман Москва ҳукумати ва «Аеком» корпорациясида транспорт таҳлилчиси сифатида ишлаган, айни пайтда хусусий лойиҳа фаолияти билан шуғулланади. 2035 йилгача Санкт-Петербург шаҳри транспорт режасининг темир йўл қисми, Твер автотураргоҳлар муҳитини ривожлантириш концепцияси, Москва транспорт навигацияси ва Россияни 2035 йилгача ривожлантириш лойиҳаларини яратишда иштирок этган. Шаҳарни планлаштириш соҳасида Россиядаги етакчи компания ҳисобланган «Стрелка» консальтинг бюроси билан ҳамкорлик қилади.\n«Газета.uz» 1 955


Халқаро қидирувда бўлган ўзбекистонлик эркак қўлга олинди - EFFECT.UZ\nРоссия Ички ишлар вазирлигининг Санкт-Петербург ва Ленинград вилояти бўйича бош бошқармаси жиноят қидирув бўлими тезкор ходимлари халқаро қидирувда бўлган ўзбекистонлик эркакни қўлга олди.\nМаълум бўлишича, Ўзбекистон Жиноят кодексининг 113-моддаси (Таносил ёки ОИВ касаллиги/ОИТСни тарқатиш) билан айбланаётган 30 ёшли эркак Купчинская кўчасида қўлга олинган.\nЖиноят иши материалларига кўра, эркак 2020 йил октябрь ойидан 2021 йил январигача ўзида ОИВ инфекцияси борлигини билган ҳолда аёл билан яшаб, унга касаллиги ҳақида айтмаган.\nҲозирда қўлга олинган шахс бўлимга етказилган, бу ҳақда қидирув ташаббускори хабардор қилинган.\nЭслатиб ўтамиз, аввалроқ Россияда 12 ёшли қизни зўрлаган ўзбекистонлик эркак қўлга олингани ҳақида хабар берилганди.\nЭнди эски “права”ни Россияда туриб ҳам янгисига алмаштириш мумкин


ИнтерФУТБОЛ :: ПФЛ – Клубларнинг тиббий кўриклари масаласини тартибга солиш йўлида\nПФЛ – Клубларнинг тиббий кўриклари масаласини тартибга солиш йўлида\nЎзПФЛ бош директори Диёр Имомхўжаев ўзининг телеграм каналида ташкилотнинг клубларнинг тиббий кўриклари масаласини тартибга солиш йўлида қилаётган саъйи ҳаракатлари ҳақида маълумот берди.\n“Клубларнинг тиббий кўриклари масаласини тартибга солиш йўлидамиз. Бунгача шу масалада монополлашган тизим ишлаб турганди. Бунинг яхши тарафлари бор эканини инкор қилмаймиз ва клублар учун ноқулай тарафларини ҳам эътибордан четда қолдира олмаймиз.\nБиринчидан, бунгача футболчилар қандай текширувлардан ўтиши кераклиги манфаатдор ташкилот томонидан белгилаб берилган. Яъни, ҳар бир футболчининг ҳар бир текшируви маълум нарх эвазига амалга оширилгач, манфаатдор томон доим уларнинг сонини ва нархини оширишга ҳаракат қилади. Тиббий комиссия эса клублар шифокорлари билан фикр алмашиб, бу масалани тартибга келтиради. Яъни, клубларга футболчи ўтиши шарт бўлган ва тавсия этилган текширувлар рўйхатини тақдим этади. Бунда узоқ йиллардан буён термаларда ишлаётган мутахассислар бор. Улар юздан ортиқ давлатларда бўлиб, бошқаларнинг тиббий кўриклари масаласида тасаввурга эга.\nФутболчи ўтиши шарт бўлган текширувлар хулосаси онлайн платформага юкланмагунча, футболчига лицензия тақдим этилмайди.\nИккинчидан, монополлашган тизим вилоят жамоалари учун молиявий муаммолар туғдирган. Клуб 70 га яқин футболчини Тошкентга олиб келиши, уларнинг яшаши, овқатланиши, машғулоти учун чиқим қилиши, текширув учун навбатда туриши каби муаммолар қаршисидан чиққан. Энди улар ўз қароргоҳларидан туриб текширувдан ўтишлари ҳам мумкин. Чунки клублар билан ишлаш масаласида клиникалар ўртасида рақобат юзага келади ва улар табиийки, клубларга енгиллик яратишга, сервизни яхшилашга, нархларни пасайтиришга ҳаракат қилади. Тўла жиҳозланган машина билан мобил хизмат кўрсатишга тайёрлар ҳам борки, улар клуб лагерига қадар бора олади. Комиссия бунда клиникалар учун йўриқнома ишлаб чиқади. Профессионал спортчидаги меъёрлар спорт билан шуғулланмайдиган кишиларникидан фарқ қилиши инобатга олинади.\nУчинчидан, онлайн платформага юкланган хулосалардан келиб чиқиб, комиссияси клубга ёзма тавсия беради. Аммо футболчининг майдонга тушиши ёки тушмаслиги масаласига аралашмайди. Буни клуб бевосита ҳал қилиши лозим. Клуб спорт медицинасидан хабари бор малакали шифокор билан ҳамкорлик қилиш йўлига ўтиши керак. Мусобақалар ўтказиш регламентига биз клуб захира ўриндиғида клуб шифокори бўлиши шарт деган ўзгариш киритяпмиз. Чунки аёллар ва ёшлар футболида шифокорлар етишмайди. Бир неча юз миллионлик футболчи учун пул бор. Аммо яхши шифокорлар йўқ, уларга тиббиёт заруриятлари сотиб олиши учун маблағ ажратмайдиганлар ҳам бор.\nАввал тиббий хулосага кўра футболчидан ўйнаш ҳуқуқи олиб қўйилган. Ҳуқуқни қайтариб олиш йўлида ноқонуний йўллар ишга тушиши катта эҳтимол. Эндиликда комиссия ўз хулосасини клубга ёзма тақдим этса ва масъулият клуб шифокорининг гарданида бўлса, у футболчининг саломатлиги юзасидан таваккал қилмайди. Шифокор нуқсони мавжуд футболчини ўйнаш учун мажбурлаётган мураббий билан очиқ фикрлаша олиши керак.\nТехнология борасида Тошкентдаги клиника билан рақобатлашиш қийин, у жуда замонавий жиҳозланган. Масалан термага чақирилган футболчиларни шу клиникада қўшимча тиббий кўрикдан ўтказиши мумкин. Аммо клубларда савол бор: футболчи текширувдан аллақачон ўтган, аммо текширув учун пул тўлаб берилмагунича, тиббий хулоса бермайдиган ташкилот билан ишлаш қанчалик тўғри? Тиббий хулоса мавсум аввалида клубга берилмаса, демак шифокор футболчини мавсумгача даволаб улгурмайди. Демак биринчи ўринда спортчининг соғлиги эмас, унинг орқасидан келаётган даромад клиникани қизиқтиради деган тасаввур уйғонади. Биз клублар саломатликка кўпроқ урғу бериши, ортиқча чиқимлардан ҳоли бўлиши ва келажакда ҳар бир клуб ўз лазаретига асос солишидан манфаатдормиз”, - деди Имомхўжаев.